Presiden lantang, anak buah wajar terus bangkit

Berhubung dengan ucapan semasa perbahasan Titah DiRaja oleh Perdana Menteri Kelapan yang juga Pengerusi Perikatan Nasional (PN) merangkap Presiden Bersatu, Tan Sri Muhyiddin Yassin di Dewan Rakyat semalam (15 Februari 2023) yang terus meniupkan semboyan kemaraan agar PN dan seluruh komponennya bangkit untuk cekal bekerja dan berkhidmat demi rakyat.

Pada masa sama mengambil peluang atas kegagalan kerajaan campuran PH-BN yang menghampiri 100 hari pentadbiran mereka, namun tidak menunjukkan perkembangan positif untuk membantu rakyat sepertimana yang pernah diusahakan kerajaan PN.

Sehubungan itu, adalah wajar para pemimpin dan pendukung PN menyemarakkan lagi seruan Tan Sri Muhyiddin itu.

Umum mengetahui PH yang hanya mempunyai 11% sokongan masyarakat majoriti Bumiputera, tetapi berjaya menerajui kerajaan serta bergabung pula dengan UMNO-BN yang semakin dihindari dan ditolak orang Melayu telah saban hari terbukti gagal dalam menyelesaikan isu rakyat.

Apatah lagi untuk kelihatan bersungguh-sungguh melunaskan apa yang terpahat dalam manifesto PH atau setidaknya berbincang dengan komponen BN bagi menjayakan secara bersama agenda rakyat!

Namun apa yang disajikan hanyalah agenda politik ‘Machiavellian’ demi memperkukuh kuasa oleh kerajaan campuran Anwar dan Zahid ini.

Kerajaan campuran Anwar-Zahid semata-mata berstrategi mencari helah politik bagi melemahkan musuh dan usaha untuk mengaburi pemikiran rakyat, namun rakyat tidak bodoh untuk termakan segala formula jahat dan basi yang dipelopori Anwar sebegitu timbalannya Zahid.

Oleh kerana itu adalah wajar para pemimpin PN juga bangkit dalam pada merapatkan saf di samping menggembleng tenaga menyumbang kemampuan kita demi bakti kepada masyarakat. Kita perlu ambil keenam-enam pentadbiran negeri sebagai bukti bahawa PN adalah wadah sebenar pilihan rakyat! Maka gerak kerja ke arah itu perlu digagaskan secara bersama.

Armada Bersatu selaku salah satu elemen Pemuda PN bersedia menterjemah khidmat kami dalam memperkukuh jentera untuk kekal menjadi ramuan menambat jiwa anak muda, malah itulah yang tanpa henti Armada di segenap peringkat lakukan sehingga kini.

Dalam pada itu selaku Ketua Penerangan Armada Malaysia, saya turut menyeru kekuatan ditumpukan untuk menawan Selangor yang sekian lama berada di bawah pentadbiran PH, namun kini tepu tanpa sebarang penambahbaikan.

PN mempunyai pemimpin yang berpengalaman mentadbir Selangor itu sendiri, tak lain tak bukan Datuk Seri Azmin Ali yang mana beliau bukan sahaja telah menambahbaik pentadbiran Allahyarham Tan Sri Khalid Ibrahim, malah beliaulah yang telah merevolusikan Selangor dalam menjadi negeri berkebajikan yang memanfaat rakyat di Selangor dengan pelbagai produk.

Antara produk itu ialah skim Smart Selangor termasuk Kad Peduli Sihat, Kasih Ibu Smart Selangor, Tajaan Pendidikan Anak Selangor, Rumah Selangorku, Smart Sewa dan bermacam lagi.

Malah sewaktu DS Azmin Ali menjadi Menteri MITI, beliau telah merancakkan perkembangan pelaburan tanah air sehingga mencapai rekod pembangunan pelaburan tertinggi dan terpantas secara tahunan dalam sejarah negara.

Kita berharap pemimpin seperti Datuk Seri Azmin Ali terus menabur bakti untuk kejayaan masyarakat dan perkembangan PN. PN dan Bersatu amat menagih dan memerlukan khidmat dan kebijaksanaan beliau untuk segandingan bersama teraju utama lain dalam PN seperti Tan Sri Muhyiddin Yassin sendiri, Tan Sri Tuan Guru Haji Abdul Hadi Awang, Datuk Seri Faizal Azumu dan Datuk Seri Hamzah Zainudin.

Dengan kebersamaan dan keberangkalian biarpun akan ada lebih ramai pemimpin tersohor menyertai PN, jasa dan khidmat DS Azmin Ali tiada galang gantinya.

Bersatu kita teguh

Mohd Ashraf Mustaqim Badrul Munir
Ketua Penerangan Armada Malaysia,
Timbalan Ketua Penerangan Pemuda Perikatan Nasional Malaysia

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Gagal turun harga minyak, ada Anwar minta maaf kepada rakyat? soal Sanusi

Datuk Seri Muhammad Sanusi Md Nor menuntut Datuk Seri Anwar Ibrahim untuk mengambil tanggungjawab terhadap janjinya sebelum ini kepada rakyat untuk menurunkan harga minyak kerana sekarang sudah menjadi Perdana Menteri (PMX).

Pengarah Pilihan Raya Perikatan Nasional (PN) itu berkata janji tersebut sangat sinonim dengan Anwar kerana sudah bertahun-tahun berjanji kepada rakyat untuk menurunkan harga minyak sehingga ramai yang mempercayainya.

“Tuan-tuan dia (Anwar) harus bertanggungjawab kepada kenyataan harga minyak itu. Dia mesti ambil tanggungjawab itu. Tanggungjawab yang pertama harus dilunaskan ialah janjinya selama bertahun-tahun kepada rakyat Malaysia nak turunkan harga minyak tak perlu dua minggu, dia nak 24 jam harga minyak akan turun 1.50,” katanya semasa berucap dalam ceramah Jelajah Selangor Baharu di Selayang malam tadi.

Menteri Besar Kedah itu juga mempersoalkan rasa tidak bersalah Anwar kepada rakyat walaupun tidak menunaikan janjinya, malah sehingga hari ini tidak pernah meminta maaf kepada terhadap kegagalannya dalam menurunkan harga minyak.

“Ada dak dalam tempoh lapan bulan ni ada ke tidak dia buat satu kenyataan bahawa dia telah gagal untuk menurunkan harga minyak dan dia minta maaf kat kita semua? Tak ada.

“Hoi, orang duk ingat semua itu hang ingat orang lupa? Kalau hang pandai, hang jangan ingat orang bodoh,” ujarnya lagi.

Selain itu, Sanusi juga mempertikaikan kegagalan kerajaan campuran yang dipimpin Anwar kononnya sebaik mengambil tampuk kerajaan mahu menurunkan harga barang, tetapi sebaliknya rakyat berdepan dengan peningkatan kos sara hidup yang membebankan mereka.

“Tuan-tuan sekalian, perkara kedua hari pertama dia kata dia tak tubuhkan jawatankuasa panggil pegawai kanan kerajaan bincang… Dia bagi masa dua minggu, macam mana nak menurunkan harga barang-barang keperluan rakyat ini.

“Nak menurunkan kos sara hidup rakyat? Dua minggu dia bagi, keluarkah tak dak benda itu, lapan bulan dah tak ada apa satu lagi. Dia duk pi cucuk langit kat universiti,” bidasnya lagi.

Sanusi juga membidas selepas tular Anwar berjoget dengan pelajar universiti dengan menyifatkan ia tidak mencerminkan imej seorang pemimpin negara.

“Memalukan, kalau dia ni tok haji mana tinggal di kampung itu, duk ulang pi masjid dah. 76 umur dia, kubur kata mari, rumah kata pergilah.

“Ini duk pi cucuk langit lagi, nak tarik hati orang muda. Orang muda sekalian, hampa jangan duduk ikut, orang tua perangai hodoh macam ini,” ujarnya lagi.

Untuk rekod, Anwar semasa Kongres PKR pada Julai tahun lalu berkata janji untuk menurunkan harga minyak tidak dapat dilaksanakan kerana tidak menjadi Perdana Menteri.

“Sekarang kalau kita berjaya kali ini, janji kita pada rakyat, jika kita berjaya, kita akan tunaikan sepenuhnya kepada rakyat.

“Kita menang hari ini, harga minyak jatuh esok.

“Saya (sebelum ini) bukan PM, macam mana boleh buat. Harga minyak tak boleh diturunkan kerana kerajaan fikir cara menyelamatkan orang di atas, dan kita fikir cara menyelematkan orang di bawah,” katanya pada 17 Julai tahun lalu.


BA.4 dan BA.5 kini disenaraikan Eropah sebagai varian membimbangkan

Eropah mengambil langkah menyenaraikan dua varian Omicron BA.4 dan BA.5 sebagai varian membimbangkan (VOC).

Kedua-dua varian itu yang pertama kali dikesan di Afrika Selatan dianggap merbahaya kerana berupaya mengelak daripada perlindungan imuniti vaksin.

Pegawai kesihatan di Eropah juga tidak menolak berkemungkinan varian tersebut bakal menguasai kes Covid-19 Eropah menjelang musim panas.

Pusat Pencegahan Penyakit dan Kawalan Eropah (ECDC) dalam laporan menyatakan subvarian BA.4 dan BA.5 boleh menyebabkan lonjakan kes jangkitan Covid-19 di seluruh benua sekaligus meningkatkan jumlah kemasukan ke hospital dan penggunaan katil di wad unit rawatan rapi (ICU).

Memetik laporan Daily Mail, agensi kesihatan awam Kesatuan Eropah (EU) menggalakkan semua negara untuk `kekal berwaspada’ terhadap sebarang tanda kemunculan subvarian Omicron tersebut.

Malah, ECDC juga menggalakkan golongan berusia lebih 80 tahun menerima suntikan penggalak kedua.

Agensi itu turut menggalakkan negara-negara Eropah merangka pelan untuk individu berusia lebih 60 tahun dan kumpulan terdedah lain untuk menerima dos penggalak kedua.

BA.4 dan BA.5 pertama kali dikesan di Afrika Selatan masing-masing pada Januari dan Februari lalu.

Sejak itu, kedua-dua subvarian tersebut menjadi strain dominan di negara itu, manakala BA.5 pula dijangka menjadi varian paling biasa di Portugal menjelang 22 Mei nanti.

Sementara itu, laporan ECDC juga menyatakan pada masa ini `tiada tanda sebarang perubahan dalam kadar keterukan jangkitan bagi BA.4 dan BA.5 berbanding sub-varian Omicron sebelum ini.

“Kehadiran subvarian ini boleh menyebabkan peningkatan keseluruhan yang ketara dalam kes Covid-19 di EU dalam tempoh beberapa minggu dan bulan akan datang,” jelas laporan itu.


PRN Melaka: Pengundi takut pilih UMNO nanti jatuh lagi sekali

Pengundi di Melaka bimbang untuk memilih calon daripada UMNO dan Barisan Nasional (BN) kerana bimbang kerajaan akan dijatuhkan sekali lagi oleh pemimpin itu sendiri seperti yang berlaku sebelum ini.

Insiden pergaduhan sesama pemimpin UMNO sehingga menjadi punca kejatuhan kerajaan Ketua Menteri (KM) Datuk Seri Sulaiman Md Ali sebelum ini menyebabkan mereka trauma untuk memilih calon yang bertanding atas tiket BN itu sekali lagi, malah pengundi agak skeptikal tidak menolak ia boleh berulang sekali lagi.

Malah, pengundi melihat langkah BN meletak Pengerusi Perhubungan UMNO Melaka, Datuk Seri Ab Rauf Yusoh yang didakwa punca kepada Pilihan Raya Negeri (PRN) diadakan apabila bertindak membubarkan Dewan Undangan Negeri (DUN) hanya akan menyebabkan kemelut politik dalaman parti akan berterusan.

Majoriti mengetahui Rauf mempunyai pengaruh yang kuat dalam UMNO kerana mempunyai hubungan rapat dengan Presiden, Datuk Seri Ahmad Zahid Hamidi, ia bagaimanapun tidak disenangi pengundi kerana mengetahui akar umbi UMNO tidak menyukai calon KM yang bakal diketengahkan BN itu.

“Wakil rakyat UMNO yang menjatuhkan kerajaan dipimpin oleh Ketua Menteri UMNO, jadi untuk apa pengundi memilih UMNO dan BN pada PRN kali ini jika tidak mustahil selepas ini kerajaan negeri akan jatuh sekali lagi.

“UMNO tidak menyakinkan orang ramai mengapa mereka perlu dipilih sekali lagi untuk menerajui kerajaan negeri, Rauf pun bukannya sangat digemari oleh akar umbi UMNO di Melaka ini,” kata seorang pengundi Rahman Abdul Karim, 45, seorang pekerja swasta.

Rahman meragui calon UMNO dipilih bertanding akan setia dengan parti itu selepas ini, malah bekas pemimpin senior UMNO seperti Datuk Seri Idris Haron dan Datuk Nor Azman Hassan pun sanggup meninggalkan parti itu dan kini bertanding atas tiket pembangkang, Pakatan Harapan (PH).

“Idris dan Azman adalah pemimpin lama dalam parti tapi mereka berdua juga tidak senang dengan cara pendekatan Rauf menguruskan parti di negeri itu.

“Jika pemimpin lama ini pun sudah lari daripada UMNO, apakah dengan calon baharu yang diketengahkan kali ini akan setia dengan parti sekiranya Rauf berterusan mengawal parti sesuka hatinya,” katanya lagi.

Dalam pada itu, seorang pengundi muda, Iskandar Danial, 25, pula tidak melihat UMNO dan BN sebagai pilihan anak muda kerana susuk-susuk pencetus krisis politik di Melaka masih menjadi pertaruhan pada PRN Melaka kali ini, sebagai contoh Rauf dan Sulaiman.

“Calon baharu yang diperkenalkan BN kali ini hanya sekadar cuba mengaburi pandangan mata pengundi kerana pencatur utama adalah masih orang lama seperti Rauf dan Sulaiman.

“Jadi, bagaimana calon-calon muda yang dicalonkan BN ini akan dapat menyakinkan pengundi untuk memilih mereka apabila dilihat akan dikawal oleh Rauf,” katanya lagi.

Rauf juga disebut-sebut sebagai calon KM Melaka yang baharu jika BN berjaya memenangi PRN Melaka, malah pemimpin utama UMNO juga dilihat sentiasa bersama calon DUN Tanjung Bidara dalam kempen di negeri tersebut.

Kerajaan UMNO di Melaka tumbang susulan tindakan empat Ahli Dewan Undangan Negeri (ADUN) diketuai bekas wakil rakyat UMNO kawasan Sungai Udang, Idris, pada 4 Oktober lalu yang mengumumkan keputusan mereka menarik sokongan terhadap Sulaiman.

Tiga yang lain ialah Nor Azman (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Suruhanjaya Pilihan Raya (SPR) menetapkan 8 November lalu sebagai hari penamaan calon, diikuti 16 November bagi pengundian awal dan 20 November pengundian biasa.


Fasa endemik tidak tercapai jika satu negara masih pandemik

Indonesia tidak akan memasuki fasa endemik Covid-19 walaupun hanya tinggal satu negara di dunia masih kekal dengan tahap pandemik, menurut jurucakap kerajaan bagi pengendalian wabak itu, Wiku Adisasmito.

“Jika kita bekerjasama pada peringkat global dan masyarakat di seluruh dunia bergerak secara serentak, sudah tentu, kita boleh menamatkan pandemik ini bersama-sama,” kata Adisasmito semasa program bual bicara dalam talian pada Jumaat.

Beliau mengingatkan bahawa pandemik Covid-19 adalah isu global yang memerlukan tindakan bersepadu secara global.

“Jika pandemik di Indonesia sudah berakhir, tetapi beberapa negara lain masih bergelut untuk mengawal wabak tersebut, maka pandemik Covid-19 sebenarnya belum berakhir,” tegasnya.

Covid-19 adalah penyakit berjangkit yang boleh merebak dengan mudah ke wilayah dan negara lain, seperti yang dibuktikan oleh varian Omicron, yang pada mulanya muncul di Afrika Selatan, tetapi kemudian merebak ke Indonesia pada November lalu, katanya.

Demikian juga Delta yang merupakan varian penyebab gelombang jangkitan Covid-19 kedua di Indonesia pada Jun dan Julai 2021, kata jurucakap itu.

Adisasmito berkata, tahap endemik Covid-19 hanya boleh dicapai jika masyarakat global mematuhi protokol kesihatan yang dikuatkuasakan di negara masing-masing, seperti keperluan memakai pelitup muka dan kerap mencuci tangan serta saling mengingatkan dan melindungi antara satu sama lain daripada bahaya penyakit itu.

Penduduk juga mesti mendapatkan maklumat yang tepat mengenai Covid-19 daripada sumber rasmi, seperti laman web kerajaan, kerana mereka perlu sentiasa mengikuti perkembangan terkini tentang pandemik Covid-19 dan mutasi virus SARS-CoV-2, katanya.

“Kita perlu saling mengingatkan (tentang Covid-19), dan kita mesti belajar bersama dan bukan menjadi orang yang tahu segala-galanya,” tegas Adisasmito.

Adisasmito juga yakin Indonesia boleh menjadi contoh kepada negara lain dalam menangani pandemik Covid-19, kerana negara itu antara paling ramai penduduk, dengan kumpulan berbeza hidup bersama dalam harmoni.

Rakyat Indonesia juga mesti berhati-hati dengan keadaan orang lain dan tidak mengabaikan isu-isu awam bagi membantu menamatkan pandemik, tegasnya.

“Sebagai sebuah negara yang hebat, kita boleh menjadi contoh untuk membantu orang lain menamatkan wabak itu. Kita akan memasuki tahap endemik tidak lama lagi jika kita turut membantu mereka,” kata Adisasmito. – Antara


Ini fitnah apa pula, soal Radzi berhubung isu kemudahan kereta bekas menteri

Datuk Dr. Radzi Jidin mempersoalkan Perdana Menteri Datuk Seri Anwar Ibrahim yang mendakwa bekas menteri diberikan kemudahan kereta kerajaan.

Ahli Parlimen Putrajaya itu berkata bekas menteri tidak pernah menerima kemudahan kenderaan seperti yang didakwa oleh Anwar semasa sidang media sebelum ini dan menyifatkan ia satu fitnah terhadap menteri dalam kerajaan sebelum ini.

“Ini fitnah apa pula? DSAI (Datuk Seri Anwar Ibrahim) kata, beliau telah batalkan kemudahan kereta untuk bekas-bekas menteri yang baru ini.

“Soalnya, sejak bila bekas menteri ada kemudahan kereta? Batalkan perkara yang tak wujud? Bantu banteras fitnah ini, tolong kongsi-kongsikan,” kata bekas Menteri Pendidikan itu dalam satu hantaran di Facebook, hari ini.

Seorang lagi bekas menteri, Datuk Saifuddin Abdullah juga mempersoalkan kenyataan Anwar tersebut.

“Bila pula, sebagai bekas menteri, saya dapat kereta?” katanya dalam ciapan di Twitter.

Rabu lepas, media melaporkan, Perdana Menteri dalam satu sidang khas di Putrajaya berkata, cadangan menghapuskan pencen bekas anggota Kabinet sebelum ini adalah tidak munasabah kerana isu berkaitan itu termaktub kepada Perlembagaan Persekutuan.

Anwar berkata, langkah yang diambil oleh pentadbirannya hanya menarik balik kemudahan yang diberikan kepada anggota Kabinet, antaranya kemudahan kereta.

“Yang saya lakukan adalah bekas-bekas menteri yang baharu ini dapat kemudahan biasa dan kereta, semua itu saya batalkan. Setakat ini lebih baik dari segi pentadbiran dan tidak melibatkan perlembagaan,” katanya.


Sebahagian ahli G70 sokong Anwar bukan profesor lagi, kata MPN

Majlis Profesor Negara (MPN) menyelar tindakan gerakan Profesor Melayu G70 yang masih menggunakan gelaran itu walaupun sebahagian besarnya sudah bersara.

Presiden MPN Prof Datuk Dr Raduan Che Rose berkata MPN sekarang ini mempunyai lebih 3,000 ahli penuh yang juga Profesor dari Universiti Awam dan Swasta dan lebih 7,000 Profesor Madya sebagai Ahli Bersekutu.

“Terdapat juga lebih 200 tokoh industri yang pakar dalam bidang masing-masing menyertai MPN sebagai Ahli Kehormat.

“Bagaimanapun, MPN menyedari terdapat gerakan menggelarkan mereka sebagai Profesor Melayu G70 yang mengadakan Sidang Media Khas untuk menyatakan pendirian mereka serta mengeluarkan deklarasi menyokong pihak tertentu dalam PRU-15 (Pilihan Raya Umum Ke-15) Sabtu ini, 19 November.

“Berikutan itu, MPN ingin menegaskan majlis berkenaan tidak terbabit secara langsung atau tidak langsung dalam tindakan berkenaan serta mendapati daripada 70 orang yang menggelarkan diri sebagai Profesor Melayu G70 itu terdapat sejumlah besar dari mereka sudah bersara,” katanya dalam satu kenyataan hari ini, menurut HM.

Dr Raduan berkata, mereka yang sudah bersara tidak boleh menggunakan gelaran Profesor kecuali jika dilantik sebagai Profesor Emeritus dan juga ahli kepada pergerakan tertentu.

“MPN ingin menyatakan pendirian untuk menghormati hak individu termasuk profesor mempunyai hak kebebasan bercakap dan bersuara, mengeluarkan pendapat dan buah fikiran serta berpersatuan selaras Perkara 10(1) (a) Perlembagaan Persekutuan.

“Sebagai pertubuhan yang mewakili para ilmuwan tertinggi negara, MPN sentiasa beriltizam dan berusaha untuk memberikan sumbangan kepakaran akademik ahli dalam setiap bidang melalui saluran dan tatacara yang ditetapkan selaras dengan status sebagai Pemikir Negara,” katanya.

Terdahulu, kumpulan G70 menyokong Presiden PKR Datuk Seri Anwar Ibrahim – individu yang pernah dua kali dipenjarakan kerana kes berkaitan moral dan salah guna kuasa – sebagai Perdana Menteri Malaysia.

Anwar pertama kali dipenjarakan pada 1998 ketika negara dipimpin Tun Dr Mahathir Mohamad berkaitan kes salah guna kuasa dan tidak pernah mendapat pengampunan diraja, dan kali kedua ketika Datuk Seri Najib Razak pada 2015 atas kesalahan liwat.

Bagaimanapun, pada 2018 setelah PH diketuai Dr Mahathir memenangi PRU-14, Anwar mendapat pengampunan diraja untuk pemenjaraan kali kedua itu.

Pengampunan terhadapnya dipertikaikan banyak pihak, termasuk Menteri Besar Kedah Datuk Seri Muhammad Sanusi Md Noor yang berkata beliau sebagai salah seorang ahli jawatankuasa pengampunan tidak pernah dipanggil bermesyuarat untuk mengampunkan Anwar.


Empat ekor singa di Zoo Singapura positif Covid-19

Empat ekor singa di Zoo Singapura disahkan positif Covid-19, kata Agensi Perkhidmatan Haiwan dan Veterinar (AVS) negara itu, semalam.

Menurut AVS, keempat-empat singa Asia di Safari Malam, selain seekor singa Afrika menunjukkan gejala ringan jangkitan termasuk batuk, bersin dan lesu sejak Sabtu dan Isnin.

Virus itu kemudian menjangkiti kakitangan Kumpulan Hidupan Liar Mandai yang disahkan positif Covid-19. AVS, yang berada di bawah Lembaga Taman Negara, menguji sampel daripada keempat-empat singa Asia, yang kembali positif.

Ujian diteruskan ke atas singa Afrika yang menunjukkan tanda-tanda dijangkiti.

AVS telah mengeluarkan arahan kepada Kumpulan Hidupan Liar Mandai supaya semua sembilan singa Asia dan lima singa Afrika di zoo itu dikuarantin.

“Kami bekerjasama dengan kumpulan itu untuk memantau kesihatan semua singa berkenaan dan ujian saringan akan dilakukan terhadap singa yang lain,” kata AVS dalam kenyataan.

Menurut Pertubuhan Kesihatan Haiwan Sedunia (OIE) sehingga kini tidak ada bukti haiwan memainkan peranan penting dalam menyebarkan wabak itu kepada manusia, walaupun terdapat kes sporadik dan laporan di negara lain mengatakan haiwan dijangkiti Covid-19 setelah menjadi kontak rapat kepada individu disahkan positif.

Naib Presiden Pemuliharaan, Penyelidikan dan Perkhidmatan Veterinar Kumpulan Mandai, Dr Sonja Luz berkata pameran singa Asia di sepanjang laluan trem dalam Safari Malam telah ditutup sejak Ahad selepas singa itu diuji positif.

“Terdapat bukti di mana haiwan secara umumnya tidak mengalami sakit yang teruk akibat virus itu.

“Kami menjangkakan bahawa semua singa itu akan pulih sepenuhnya dengan rawatan sokongan kecil. Bagaimanapun, ubat antiradang dan antibiotik mungkin diberikan jika rawatan lanjut diperlukan,” katanya.

Bulan lalu, 11 singa Afrika di Zoo Denver di Amerika Syarikat diuji positif varian Delta. Tidak jelas bagaimana jangkitan telah berlaku.

Seekor singa betina berusia sembilan tahun di sebuah zoo di Chennai, India, mati pada awal Jun akibat jangkitan Covid-19, lapor media tempatan.

Haiwan itu adalah antara sembilan singa yang telah diuji positif Covid-19, dengan dua daripadanya berada dalam keadaan kritikal, lapor The New Indian Express ketika itu. – ST


‘Nak elak didakwa BN perlu menang, buat PRU musim banjir’

Kenyataan Presiden UMNO Datuk Seri Ahmad Zahid Hamidi baru-baru ini yang secara terbuka berkata kepemimpinan parti kompenan Barisan Nasional (BN) akan menghadapi tuduhan di mahkamah jika mereka kalah lagi pada Pilihan Raya Umum Ke-15 (PRU-15), dilihat antara sebab mengapa pilihan raya mahu dipercepatkan.

Ahli Jawatankuasa Biro Penerangan Bersatu Kamarudin Mohd Kasim berkata ini kerana, pada tafsiran mereka, mengadakan pilihan raya ketika musim banjir bakal menyumbang kemenangan kepada UMNO-BN.

“Itu sebab nak PRU15 dipercepatkan kerana time ni sahaja bagi UMNO-BN mereka boleh menang.

“Jika time ini pun mereka kalah, maka bersiap sedia kata Zahid Hamidi,” kata Kamarudin dalam Facebooknya merujuk kepada ucapan Zahid yang tular sejak beberapa hari lalu.

Terdahulu, ketika berucap pada Perhimpunan Agung MIC ke-76 Isnin lalu, Zahid mendakwa bagi mengelakkan hal itu berlaku, ‘mewajibkan’ BN untuk mencapai kemenangan dalam PRU-15 nanti.

Ahli Parlimen Bagan Datuk itu berkata, BN perlu menjadi dominan dalam kerajaan selepas ini.

Zahid juga menegaskan PRU akan datang – yang belum ditetapkan tarikhnya oleh Suruhanjaya Pilihan Raya – adalah ‘ibu’ segala PRU di negara ini.

“Kalau kita kecundang, nasib kita lebih buruk daripada PRU14.

“Bukan saya saja kena dakwa (di mahkamah), Tok Mat (Timbalan Presiden Umno Mohamad Hasan), kamu dalam senarai menunggu. Tan Sri Vicky (Presiden MIC SA Vigneswaran) jangan ketawa… kamu juga termasuk. Apa lagi Datuk Seri Saravanan (timbalan presiden MIC) dan menteri sumber manusia sementara).

“(Presiden MCA dan Menteri Pengangkutan sementara Wee) Ka Siong? Mereka tidak akan melupakan kamu. Kamu juga akan didakwa. (Menteri Pertahanan sementara) Hisham (Hishammuddin Hussein) jangan senyum.

“Bagi mengelakkan (perkara) ini, kita wajib menang dengan dominan di dalam PRU Ke-15 ini saudara dan saudari,” kata Zahid. – BeritaBersatu


PH, BN pun kata nak tumbangkan kerajaan PAS di 3 negeri, tak siasat?

Ahli Parlimen Perikatan Nasional (PN) Arau, Datuk Seri Shahidan Kassim berkata tindakan jatuh-menjatuhkan sesebuah kerajaan adalah perkara biasa dalam dunia politik dan pentadbiran.

Justeru, katanya PN yang bercita-cita untuk kembali menjadi kerajaan yakin dan menjadi pentadbir yang lebih baik daripada kerajaan Pakatan Harapan-Barisan Nasional (PH-BN) sekarang.

“Kami (PN) ada niat untuk menjadi kerajaan dan mampu jadi kerajaan yang baik. Angan-angan saya kalau jadi kerajaan akan buat yang lagi baik.

“Salah ke kita cakap macam tu? Kita ada niat dan cita-cita untuk tukar kerajaan mungkin ia akan menjadi nyata pada masa akan datang atau bila-bila,” katanya selepas perasmian Mesyuarat Agung Tahunan PAS Kawasan Kota Bharu Kali ke-56 di Kota Bharu, Kelantan hari ini (Sabtu, 11 Mac 2023).

Hadir sama, Ahli Parlimen Kota Bharu merangkap Yang Dipertua PAS Kawasan Kota Bharu, Datuk Seri Takiyuddin Hassan.

Beliau ditanya mengenai tindakan pihak lawan yang tidak berpuas hati susulan kenyataan Presiden PAS, Tan Sri Abdul Hadi Awang sebelum ini yang menjangkakan kerajaan pimpinan Datuk Seri Anwar Ibrahim akan tumbang.

Terdahulu pihak polis menerima laporan terhadap ahli Parlimen Marang itu yang dibuat Pemuda Amanah dan Angkatan Muda Keadilan (AMK) Selangor di Ibu Pejabat Polis Daerah (IPD) Dang Wangi.

Sementara itu, menurut Mkini, Shahidan juga berkata, parti-parti kerajaan juga mempunyai cita-cita untuk mendapatkan Kelantan, Kedah dan Terengganu pada pilihan raya negeri (PRN) yang akan datang dan jatuh-menjatuhkan untuk jadi kerajaan adalah perkara biasa.

“Jatuh-menjatuh untuk nak jadi kerajaan itu perkara biasa, pasal bulan lima (Mei) itu orang buat di Parlimen (tunjuk lima jari), orang buat tafsiran. Apa yang siasat-siasat?

“Saya minta kerajaan siasat kenapa harga barang naik kerana rakyat sekarang tengah susah.

“Negara kita sudah cukup aman dan tidak ada gerakan atau rancangan untuk jatuhkan kerajaan, namun saya ada cita-cita untuk jadi kerajaan,” katanya.


Singapura mula jual pil Covid-19 di klinik

Pesakit Covid-19 di Singapura kini boleh membeli pil Covid-19, Paxlovid yang mula terdapat di tiga poliklinik dan 20 Klinik Kesediaan Kesihatan Awam (PHPC) dalam negara itu.

Ketika ini hanya beberapa klinik dan pusat kesihatan terpilih dibenarkan menjual pil tersebut memandangkan ia masih baharu diperkenalkan, kata Pengarah khidmat perubatan Kementerian Kesihatan (MOH), Prof Madya Dr Kenneth Mak.

“Doktor baru saja mula memberi ubat itu kepada pesakit dan hanya sebilangan kecil yang sudah meraih manfaat daripada ubat berkenaan sejauh ini.

“(Ubat itu) masih belum memberi kesan ketara kepada jumlah keseluruhan pesakit yang dimasukkan ke hospital bagi jangkitan serius.

“Kami akan terus memantaunya dan melihat jika ada sebarang trend perubahan pada masa depan menyusuli penggunaan terapi antiviral ini,” katanya semasa media hari ini.

Dalam pada itu, beliau juga berkata rawatan lain masih digunakan di kemudahan rawatan masyarakat dan juga di hospital setempat.

Namun, ini adalah kurang praktikal dalam persekitaran masyarakat kerana ia perlu diberikan melalui rawatan titisan intravena.

“Kami akan terus menyemak dan melihat sama ada perlu mengubah protokol kami yang membabitkan ubat itu juga,” tambah beliau.

Prof Mak berkata demikian menjawab soalan mengenai keberkesanan Paxlovid dalam mencegah kemasukan ke hospital sejak ia dilancarkan dalam masyarakat.

Ubat Paxlovid oleh Pfizer adalah pil pertama diluluskan oleh Penguasa Sains Kesihatan (HSA) untuk kegunaan di sini.

Data klinikal menunjukkan ia mengurangkan kemasukan pesakit coronavirus ke hospital atau kematian dengan kadar 88.9 peratus apabila diberikan tiga hari sejurus selepas bermulanya gejala.

Kadar keberkesanannya pula ialah 87.8 peratus apabila diberi lima hari selepas simptom bermula.

MOH sebelum ini memberitahu The Straits Times bahawa pesakit di poliklinik dan PHPC yang berisiko mendapat Covid-19 yang teruk dan berada dalam tempoh lima hari bermulanya penyakit layak mendapat Paxlovid.


Pelajar menengah tetap masuk sekolah pada 4 dan 5 April

Kementerian Pendidikan tetap dengan keputusan untuk membuka sesi persekolahan secara bersemuka peringkat menengah mulai 4 dan 5 April walaupun wujud kluster Covid-19 membabitkan institusi pendidikan negara.

Walaupun, terdapat 41 kluster Covid-19 di semua peringkat institusi pendidikan dilaporkan sejak 1 Januari lalu hingga semalam, Menteri Kanan Pendidikan Senator, Datuk Dr Radzi Jidin berkata, kementerian akan meneruskan pemantauan dari semasa ke semasa supaya pelajar dapat mengikuti sesi pembelajaran dengan selamat.

“Kalau kita teliti data yang diberikan itu, jumlah keseluruhan berlaku di pelbagai institusi pendidikan dan kita telah ikut seperti mana SOP yang telah ditetapkan,” katanya.

“Kita sudah sediakan SOP terbaik, jadi, kita harap semua pihak termasuk ibu bapa, sekolah dan semua pihak bagi sokongan, patuhi semua supaya sesi sekolah dapat diteruskan dalam keadaan selamat,” katanya di Batu Pahat, Johor, hari ini.

Secara keseluruhan lebih lima juta murid di seluruh negara termasuk pelajar sekolah menengah akan kembali ke sekolah pada 4 dan 5 April ini.

Sesi persekolahan secara bersemuka dilakukan secara berperingkat dengan murid sekolah rendah Tahun 3 hingga 6 telah hadir ke sekolah pada 8 Mac lepas, manakala murid prasekolah, Tahun 1 dan 2 pula bermula, pada 1 Mac lepas.

Bagi murid sekolah menengah Kumpulan A (Johor, Kedah, Kelantan dan Terengganu), mereka akan memulakan sesi persekolahan pada 4 April manakala sekolah di negeri-negeri lain akan bermula pada 5 April ini.

Semalam Ketua Pengarah Kesihatan Tan Sri Dr Noor Hisham Abdullah memaklumkan terdapat 41 kluster COVID-19 di semua peringkat institusi pendidikan dilaporkan sejak 1 Jan lepas hingga semalam.

Daripada jumlah itu, sebanyak 15 kluster melibatkan pusat pengajian tinggi, 11 kluster sekolah menengah, 10 kluster prasekolah dan sekolah rendah serta lima kluster pusat tahfiz dan madrasah yang telah dilaporkan dalam tempoh hampir tiga bulan itu.

Ia termasuk tiga kluster baharu yang diumumkan semalam iaitu Kluster Paloh Rambai, Kluster Merinding, dan Kluster Persiaran Maktab.


Bajet PH-BN: Negeri majoriti Melayu diketepikan, negeri DAP diutamakan

Hambar dan mengecewakan. Demikian ulasan Ketua Armada Bersatu Malaysia, Wan Ahmad Fayhsal Wan Ahmad Kamal berhubung Bajet 2023 yang dibentangkan Perdana Menteri dan Menteri Kewangan, Datuk Seri Anwar Ibrahim di Dewan Rakyat, semalam.

Malah, belanjawan itu dianggapnya ‘indah khabar dari rupa’ yang dibentang di sebalik bunga-bunga bahasa, sedangkan janji kononnya bajet itu akan menghasilkan lonjakan ekonomi, tidak pula seperti yang dicitrakan.

Dalam kenyataan malam tadi (24 Februari 2023), beliau yang juga Ahli Parlimen Perikatan Nasional (PN) Machang, sedih kerana amat sedikit diketengahkan peranan kerajaan untuk membantu ekonomi Melayu dan Bumiputera.

“Negeri-negeri majoriti Melayu dan Bumiputera di Semenanjung seperti Kedah, Kelantan, dan Terengganu tidak langsung diberi insentif dan peruntukan pembangunan yang dapat mengubah nasib rakyat di sana.

“Tiada projek pemangkin ekonomi yang mahu disebut, walhal keutamaan dari segi keadilan ekonomi adalah di sana, seperti yang dilaporkan dalam Rancangan Malaysia ke-12,” katanya.

Dalam pada itu, Wan Ahmad Fayhsal juga mengatakan bahawa dendam politik Pakatan Harapan-Barisan Nasional (PH-BN) terhadap wakil rakyat parti lawan juga belum surut, termasuk tidak menyediakan peruntukan untuk pembangkang.

“Dendam politik juga belum surut. Peruntukan untuk semua ahli Parlimen pembangkang dinafikan terus.

“Walhal kami mendapat mandat yang besar dan jelas daripada rakyat!

“Manifesto Pakatan Harapan jelas berjanji memberi peruntukan sama adil buat semua wakil rakyat. Nampaknya seperti janji PTPTN (Perbadanan Tabung Pendidikan Tinggi Nasional) dan AUKU (Akta Universiti dan Kolej Universiti 1971 ) dalam manifesto – semua itu DUSTA belaka,” tegasnya lagi.

Lebih malang, kata Wan Ahmad Fayhsal tiada belas ihsan untuk peneroka Felda yang mana hutangnya telah Tan Sri Muhyiddin Yassin langsaikan ketika menjadi Perdana Menteri dahulu, tapi kini dibatalkan semula.

Beliau berkata sepatutnya benda yang baik diteruskan saja.

“Mengapa dibuat begini? Adakah kerana majoriti pengundi Felda memilih Perikatan Nasional tempoh hari (pada Pilihan Raya Umum Ke-15)?

“Lain pula nikmatnya untuk Pulau Pinang yang diterajui DAP. Lapangan terbang dibesarkan tapi untuk Kedah, dibatalkan projek lapangan terbang untuk Kulim yang mampu mengangkat taraf sosio ekonomi dan industri orang Melayu di sana.

“Banyak lagi perkara tempang yang kami akan angkat dan bahaskan minggu hadapan. Bak kata pepatah: “the devils are in the details”!,” katanya.

Pada masa sama, Wan Ahmad Fayhsal juga mengetengahkan persoalan mengenai syarikat swasta mana yang akan membangunkan pelabuhan di Pulau Carey, Selangor seperti yang diumumkan dalam bajet itu.

“Khabar angin bertiup kencang dari kalangan orang-orang pelabuhan. Jangan digadaikan kedaulatan negara dalam perang proksi kuasa besar!

“Kami akan semak dan imbang nanti semua butiran yang tempang ini dalam perbahasan minggu hadapan,” katanya.


Adakah ‘parti rasuah’ akan terima ‘katak politik’? Kena tanya Zahid

Zahid Hamidi tidak menyatakan sama ada bekas Ahli Dewan Undangan Negeri (ADUN) Bersatu yang keluar parti akan diterima melompat masuk ke dalam UMNO.

Sebaliknya Presiden parti yang diberi imej parti rasuah oleh bekas Ketua Hakim Negara Tun Abdul Hamid Mohamad itu, memetik media yang mengatakan beberapa ADUN Bersatu di Johor mahu keluar parti dan menyertai semula UMNO.

Menurut Zahid lagi asas perjuangan UMNO untuk agama, bangsa dan negara telah begitu lama disemat dalam parti ini dan ia adalah asli, bukan retorik atau cuma agitasi politik.

“Bukan juga baru terbentuk atas asas perjuangan politik individu, dendam kesumat, dengki dan sakit hati serta bertujuan menzalimi seteru.

“Kesimpulannya UMNO sebenar-benarnya parti politik yang ikhlas dan jujur mementingkan rakyat dan negara dalam perjalanan politiknya,” kata Zahid yang tidak pernah berdendam, dengki, sakit hati atau mengkhianati rakan politik lain.

Zahid sebelum ini membawa bersama 14 Ahli Parlimen UMNO menarik sokongan kepada Tan Sri Muhyiddin Yassin – bukan kerana dendam, dengki, sakit hati – sehingga Kerajaan Perikatan Nasional (PN) pimpinan Bersatu tumbang.

Zahid juga pernah menjadi Timbalan Perdana Menteri (TPM) selama 33 bulan sebelum Barisan Nasional (BN) dan UMNO kalah pada Pilihan Raya Umum Ke-14.

Selepas BN/UMNO tidak menjadi kerajaan beberapa pemimpinnya, termasuk Zahid dan bekas Presiden parti itu Najib Razak diheret ke mahkamah atas puluhan tuduhan jenayah.

Skandal kewangan, rasuah, pecah amanah dan penyelewengan melibatkan pemimpin UMNO sebelum ini tertutup rapi, mula terbongkar sedikit demi sedikit apabila puluhan saksi mengangkat sumpah menceritakan hal sebenar.

Zahid sendiri berdepan 87 pertuduhan jenayah masing-masing 47 di Mahkamah Tinggi Kuala Lumpur, dan 40 lagi di Mahkamah Tinggi Shah Alam, membabitkan jutaan ringgit. Tetapi, Zahid langsung tidak sakit hati atau berdendam kepada sesiapa yang menyebabkan dia diheret ke mahkamah.

Kesalahan dilakukan ketika menjadi TPM selama 33 bulan, Menteri Dalam Negeri dan pada masa sama menjadi Timbalan Presiden UMNO.

24 Januari lalu, Mahkamah Tinggi Kuala Lumpur memerintahkan Zahid membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi melibatkan jutaan ringgit.

Pada 26 Januari lalu, bekas Ketua Hakim Negara menggesa UMNO menyingkirkan Zahid dan Najib untuk menghilangkan imej rasuah yang ada pada parti itu sebelum PRU akan datang. Berita berkaitan

Malah beliau juga berpendapat Zahid dan Najib sekarang ini menggunakan UMNO untuk membebaskan mereka daripada pertuduhan di mahkamah.

Untuk rekod Abdul Hamid bukan ahli mana-mana parti yang bercakap atas dasar politik, sebaliknya beliau adalah pengamal undang-undang yang pernah menjawat jawatan tertinggi dalam bidang kehakiman negara.


Jangan kritik tanpa baca alasan penghakiman: Bekas Ketua Hakim Negara

Keputusan mahkamah tidak seharusnya dikritik tanpa melihat keseluruhan penghakiman, kata bekas Ketua Hakim Negara Tun Mohamed Raus Sharif.

“Ini kebenarannya, terutama berkaitan kes berprofil tinggi yang melibatkan tokoh politik dan dalam mana keadaan politik di Malaysia ketika ini berpecah-belah.

“Akan ada yang akan mengatakan keputusan itu salah, manakala yang lain akan mengatakan ia betul.

“Apa yang penting, apa sahaja keputusan yang dibuat oleh mahkamah, (ia) dibuat secara terbuka dan beralasan.

“Terpulang kepada masyarakat untuk menilai sama ada keputusan sebegini betul atau salah tetapi jika ingin mengkritik, sila baca penghakiman dan alasan yang diberikan.

“Jangan mengkritik tanpa membaca alasan di sebalik penghakiman,” katanya pada Simposium Parlimen Malaysia 2022 di ibu negara hari ini (Selasa, 23 Ogos 2022).

Kenyataan Mohamed Raus dibuat di tengah-tengah beberapa kes yang didedahkan secara meluas melibatkan ahli politik.

Antaranya ialah kes yang melibatkan bekas Perdana Menteri Datuk Seri Najib Razak; Presiden UMNO Datuk Seri Ahmad Zahid Hamidi; Pengerusi Kebangsaan DAP Lim Guan Eng; dan Presiden MUDA Syed Saddiq Syed Abdul Rahman.

Sementara itu, Mohamed Raus mempertahankan kebebasan badan kehakiman, dengan menepis dakwaan pengaruh luar ketika kes diputuskan.

“Badan kehakiman sudah pasti bebas ketika memutuskan kes.

“Kami tidak dipengaruhi oleh badan lain (perundangan dan eksekutif) walaupun terdapat banyak persepsi bahawa keputusan hakim adalah berdasarkan sokongan terhadap orang tertentu atau penghakiman itu tidak mengambil kira keputusan eksekutif,” tambahnya. .

Beliau menambah bahawa badan kehakiman tidak terlibat dalam proses perundangan dan menganggap undang-undang yang diluluskan oleh Parlimen sebagai Perlembagaan.

“Jika undang-undang dibuat, kita anggap ia mengikut Perlembagaan.

“Mereka yang mahu mencabar undang-undang sebagai melanggar Perlembagaan perlu membuktikan perkara ini kepada mahkamah,” katanya.


Polis tahan guru taska disyaki dera kanak-kanak di Tampoi

Seorang kanak-kanak perempuan berusia empat tahun dipercayai didera guru taskanya di sebuah taska di Tampoi, di sini, Isnin lepas.

Ketua Polis Daerah Johor Bahru Utara ACP Rupiah Abd Wahid berkata satu laporan polis mengenai kejadian berkenaan telah dibuat oleh ibu kanak-kanak itu semalam susulan video kejadian dera itu tular menerusi media sosial, lapor Bernama.

Beliau berkata kanak-kanak itu yang merupakan seorang hiperaktif dan masalah lambat bercakap telah ditempatkan oleh ibu bapanya di taska berkenaan yang merupakan pusat jagaan untuk kanak-kanak normal dan kanak-kanak berkeperluan khas.

“Hasil siasatan melalui rakaman kamera litar bertutup (CCTV) taska tersebut mendapati guru berkenaan telah menarik telinga dan menekap bantal ke muka mangsa.

“Mangsa telah dibawa ke Hospital Sultanah Aminah, di sini dan pegawai perubatan telah mengesahkan mangsa telah mengalami lebam atas telinga kanan dipercayai didera,” katanya dalam kenyataan hari ini.

Rupiah berkata susulan itu, pihaknya menahan seorang wanita berusia 24 tahun, yang merupakan guru di taska berkenaan di tepi Jalan Putih, Skudai, di sini malam tadi.

Beliau berkata wanita itu direman hingga 17 Mei ini bagi membantu siasatan mengikut Seksyen 31 (1) (a) Akta Kanak-Kanak 2001, yang memperuntukkan hukuman penjara maksimum 20 tahun atau denda RM50,000 atau kedua-duanya sekali, jika sabit kesalahan.

Katanya orang ramai yang mempunyai maklumat berkaitan kes itu diminta menghubungi Ibu Pejabat Polis Daerah Johor Bahru Utara di talian 07-5563 122.


Kartel padi punca kemiskinan pesawah

Petani sawah padi miskin bukan kerana syarikat-syarikat konglamerat tidak membantu mereka memberi wang 10 juta atau 50 juta. Mereka miskin kerana kitaran penghasilan padi dan industri padi telah dikawal oleh kartel-kartel besar sejak puluhan tahun lamanya.

Malah sebelum wujudnya Bernas dan LPN pun petani sudah miskin. Sejak sistem padi kunca mula dikenakan oleh pemborong dan pengilang padi, kemiskinan pesawah padi telahpun direncana supaya tidak akan berakhir.

Lama sebelum wujudnya MADA pada 1973, pesawah padi telahpun miskin. Jeha dan Lahuma, adalah watak sebenar keluarga petani melayu miskin dalam novel Ranjau Sepanjang Jalan, dan kemiskinan Jeha dan Lahuma lah yang mendorong ditubuhkan MADA.

Setelah sekian bilion ringgit bantuan dan subsidi diturunkan melalui agensi-agensi di rancangan penanaman padi, petani kekal miskin, laba dan manisnya telah pergi kepada pihak lain.

Segala sudut dalam industri padi, daripada input benih, baja, racun, mesin dalam proses penanaman sehinggalah kepada pemasaran, pengilangan, dan pengurusan skim bantuan – ada pihak yang telah mengawalnya sejak puluhan tahun dan merekalah pihak yang paling beruntung.

Mereka inilah sebenarnya kartel padi.

Kartel padi telah membelit sistem, kaedah dan proses dalam industri penanaman padi dengan pelbagai pendekatan.

Dari atas sampai bawah, dari benih subsidi padi sampai ke timbangan dan potong basah di kilang, dari traktor, jetuai hinggalah kepada lori, dari input baja, racun, kuota benih dan variety, dari parit gila hingga ke MAFI, dari PPK hingga ke Nafas, semuanya berada dalam mulut naga.

Jika keseluruhan sistem yang terbelit ini tidak dirungkai, 10 orang Syed Mokhtar pun tidak akan berupaya mengeluarkan petani daripada kemiskinan mereka.

Berapa lamakah seorang Syed Mokhtar sanggup memberikan RM50 juta setahun untuk menyelesaikan kemiskinan pasawah padi?

Mengarahkan orang kaya import beras menyumbang kepada petani adalah langkah populis, menunjuk nunjuk, bukan langkah menyelesaikan masalah kemiskinan petani.

Datuk Seri Muhammad Sanusi Md Nor
Menteri Besar Kedah


UMNO pecat Noh Omar selepas Zahid dicabar dalam mesyuarat MT

Tan Sri Noh Omar mengesahkan UMNO sudah memecatnya semasa mesyuarat yang berlangsung malam ini.

Ahli Majlis Tertinggi (MT) UMNO itu memberitahu pada mulanya parti memutuskan untuk mengantung keahliannya selama enam tahun, namun beliau mencabar Presiden, Datuk Seri Ahmad Zahid Hamidi untuk memecatnya lebih baik daripada digantung.

“Buat apa (parti) gantung saya? Sebaliknya saya minta Presiden (Zahid) pecat saja saya.

“Presiden bersetuju dengan permintaan saya dan kata saya telah dipecat dengan serta-merta,” katanya dipetik laporan media.

Noh terdahulu dilaporkan media menghadiri mesyuarat MT yang berlangsung malam ini yang dipengerusikan Zahid.

Awal hari ini, media melaporkan Noh antara pemimpin yang dipanggil lembaga disiplin parti itu Isnin depan (30 Januari 2023) atas dakwaan khianat kepada parti semasa pilihan raya umum lalu.

Menurut Noh selain beliau, empat lagi pemimpin UMNO Tanjong Karang turut dipanggil menghadap Lembaga Disiplin UMNO.

“Saya bersedia untuk terima apa jua keputusan dibuat parti. Kalau hendak pecat, pecatlah, saya tidak kisah.

“Tetapi kalau UMNO masih hendak cari salah individu tertentu punca parti kalah PRU-15, terpulanglah,” katanya.

Empat pemimpin UMNO Tanjong Karang itu ialah Jasman Anuar (setiausaha bahagian), Salbiah Saari (ketua Puteri bahagian), Yusop Omar (AJK bahagian), dan Nurul Syazwani Noh (AJK Puteri bahagian).

Yusop adalah juga adik kepada Noh sementara Nurul Syazwani anak perempuannya.

Jelas Noh, kesemua individu terbabit menerima notis panggilan itu minggu lepas daripada pengerusi Lembaga Disiplin UMNO, Datuk Mohd Hafarizam Harun melalui WhatsApp.

“Saya sedia dipanggil Lembaga Disiplin UMNO dan rela kena pecat kalau prinsip saya bersuara demi parti dianggap sabotaj,” katanya lagi.


PM kata kerajaan jamin kebebasan media tapi saman portal buat analisis

Perdana Menteri Datuk Seri Ismail Sabri Yaakob hari ini memberi jaminan kepada pengamal media di dalam negara bahawa mereka bebas melaporkan sebarang berita, namun ia mesti bersandarkan fakta yang benar dan sahih.

Dalam hal ini, perdana menteri berkata sebagai penyebar maklumat, beliau yakin setiap media sedar mengenai batasan dan tanggungjawab mereka, menurut laporan Bernama.

“Yang saya tahu, media mesti bertanggungjawab iaitu menceritakan perkara yang sebenar, memberikan informasi yang sebenar.

“Jika memberikan informasi yang sebenar, pasti tidak akan ada bantahan dan kekangan daripada kerajaan tentang bagaimana berita tersebut nak disampaikan,” katanya kepada pemberita ketika mengadakan kunjungan ke Media Prima di Sri Pentas, di sini.

Terdahulu beliau ditemu bual oleh penyampai saluran radio Hot FM, 8FM, dan Molek FM.

Untuk rekod, Ismail Sabri pernah menyaman portal Agenda Daily ekoran satu artikel analisis atau komentar yang ditulis walaupun tiada satu perkataan cacian dan makian seperti dilakukan oleh pemimpin bekas ahli Majlis Tertinggi UMNO, Datuk Lokman Noor Adam terhadapnya.

Mengulas lanjut, Ismail Sabri turut percaya jaminan kerajaan terhadap kebebasan media diterjemah melalui tindakan kerajaan.

“Jika ada yang lebih dari sepatutnya atau dibenarkan, pasti kerajaan akan menegurnya.

“Setakat ini tak ada media yang ditutup atau ditarik lesen sebagainya, itu maknanya kerajaan memberikan kebebasan kepada media,” katanya.

Menyifatkan peranan media arus perdana amat penting dalam menyebar maklumat sebenar, perdana menteri turut berharap orang ramai agar tidak hanya bergantung kepada media sosial untuk mendapatkan maklumat.

“Seperti kita tahu hari ini, pelbagai informasi yang tidak tepat, informasi yang diselewengkan yang menyebabkan rakyat terkeliru.

“Jadi, sebab itulah bagi saya penting media arus perdana seperti TV3 dan media cetak yang ada pada hari ini memberikan informasi sebenar, tidak mengelirukan,” katanya.


Tujuh calon Naib Presiden UMNO, Ismail Sabri tak hantar borang pertahan jawatan

Selepas berakhir tempoh menghantar borang pencalonan pemilihan UMNO semalam, lapan calon mengesahkan bertanding bagi merebut jawatan Naib Presiden parti itu.

Bagaimanapun daripada lapan calon yang menghantar borang, seorang calon menarik diri dan kini tinggal hanya tujuh calon sementara bekas Perdana Menteri, Datuk Seri Ismail Sabri Yaakob tidak menghantar borang pencalonan untuk mempertahankan jawatannya.

Setiausaha Agung Barisan Nasional (BN), Datuk Seri Dr Zambry Abdul Kadir pula mengesahkan menarik diri daripada pertandingan jawatan Naib Presiden selepas menghantar borang.

Setiausaha Jawatankuasa Pemilihan UMNO 2023, Datuk Mustapha Yaakub ketika mengesahkan perkara itu memaklumkan, tiada pencalonan baru bagi jawatan itu diterima sehingga tempoh mengemukan pencalonan berakhir jam 5 petang tadi.

“Setakat ini lapan calon sehingga ditutup tadi. Esok pengerusi (Pengerusi Jawatankuasa Pemilihan UMNO 2023, Tan Sri Shahrir Abdul Samad) akan umumkan senarai yang penuh dan rasmi.

“Ini termasuk jawatan tertinggi lain dan jumlah keseluruhan pencalonan yang diterima untuk pemilihan kali ini,” katanya dipetik laporan BH.

Lapan pemimpin itu termasuk dua penyandang iaitu Ahli Parlimen Kota Tinggi, Datuk Seri Mohamed Khaled Nordin dan Ketua UMNO Bahagian Padang Terap, Datuk Seri Mahdzir Khalid.

Selain itu, Ahli Parlimen Titiwangsa, Datuk Seri Johari Abdul Ghani; Ahli Parlimen Simpang Renggam, Datuk Seri Ir Hasni Mohamad; Ahli Parlimen Pengerang, Datuk Seri Azalina Othman Said; Ahli Majlis Kerja Tertinggi (MKT), Datuk Seri Reezal Merican Naina Merican; serta Menteri Besar Pahang, Datuk Seri Wan Rosdy Wan Ismail.

Sementara itu jurucakap parti itu yang dihubungi pula memaklumkan, lebih 90 calon mengesahkan bertanding jawatan Ahli MajlisTertinggi (MT) UMNO bagi pemilihan kali ini.

Mereka akan bersaing bagi merebut 25 jawatan yang akan diisi, sementara bagi sayap wanita, membabitkan saingan dua penjuru antara Ketua Wanita UMNO, Datuk Seri Dr Noraini Ahmad serta bekas ketua sayap itu, Tan Sri Shahrizat Abdul Jalil.

Bagi jawatan Ketua Pemuda UMNO dan Ketua Puteri UMNO pula, ia masing-masing membabitkan saingan lima dan enam calon.


Lelaki kaya warga emas cerai isteri 19 tahun selepas dua bulan kahwin

Seorang lelaki warga emas Indonesia yang kaya raya menjadi tular di media sosial pada Mei lalu kerana mengahwini seorang gadis berusia 19 tahun dengan mas kahwin RM149,346.15.

Dua bulan kemudian, pasangan itu dilaporkan telah bercerai.

Menurut Kompas, Haji Sondani, 65 tahun, berkahwin dengan Fia Barlanti berusia 19 tahun pada 18 Mei lalu di Jawa Barat, Indonesia.

Di atas mas kahwin, Haji Sondani juga membelikan pengantin perempuannya sebuah rumah dan kereta.

Perkahwinan itu banyak dibincangkan dalam kalangan pengguna media sosial kerana jarak umur pasangan itu 47 tahun dan kemewahan majlis perkahwinan.

Susulan perkahwinan itu, pasangan berkenaan dilaporkan melawat Tanah Suci di Makkah bersama keluarga pengantin perempuan untuk menunaikan umrah.

Segala perbelanjaan perjalanan ahli keluarga pengantin perempuan juga ditanggung oleh Haji Sondani.

Catatan Instagram pada 3 Ogos mengesahkan lelaki berusia 65 tahun itu telah bercerai dengan pengantin perempuannya.

Menurut sumber yang mendakwa sebagai jiran Haji Sondani, pasangan itu berpisah selepas dua bulan, menyebabkan lelaki warga emas itu ‘sakit’.

Pengguna dalam talian melahirkan rasa simpati terhadap pasangan berkenaan.

Bagaimanapun, punca di sebalik perceraian pasangan itu masih tidak diketahui.


Covid-19 Thailand: Kes mula turun, tapi pelancongan terjejas teruk

Kementerian Kesihatan Awam Thailand melaporkan jangkitan baharu Covid-19 menunjukkan tanda-tanda penurunan dengan dalam tempoh 24 jam lalu, 19,603 kes dikesan berbanding lebih 20,000 kes sejak beberapa hari lalu.

Pada masa sama kementerian itu juga berkata 149 pesakit meninggal dunia menjadikan kumulatif kematian kepada 6,353 kes, manakala jumlah keseluruhan kes positif Covid-19 sejak awal tahun lalu meningkat kepada 776,108 kes.

Sejak beberapa minggu lalu, varian Delta menular dengan pantas di seluruh wilayah di Thailand, dengan 80 peratus daripada jangkitan baharu disebabkan varian yang mula-mula dikesan di India itu.

Ratusan ribu pesakit Covid-19 di seluruh negara itu kini menjalani kuarantin kendiri di rumah masing-masing, selepas banyak hospital melaporkan kekurangan katil. Bagaimanapun, kerajaan Thailand dilaporkan membuka beberapa pusat kuarantin mega bagi menempatkan pesakit Covid-19.

Kerajaan Jeneral Prayut Chan-o-cha sebelum ini melanjutkan lagi perintah sekatan dan penutupan sehingga 18 Ogos ini dengan memperketatkan beberapa peraturan di Bangkok dan 29 wilayah yang kini dikategorikan sebagai ‘zon merah hitam’ berbanding 13 wilayah sebelum ini.

Antara peraturan yang diperketat termasuk larangan perjalanan kecuali untuk penghantaran bahan mentah dan barangan keperluan, arahan duduk di rumah, dan penutupan pusat beli-belah, selain perintah berkurung mulai jam 9 malam hingga 4 pagi.

Sama seperti negara-negara lain, perintah kawalan itu menyebabkan ekonomi negara berkenaan terjejas teruk.

Bank of Thailand (BoT) menurunkan lagi unjuran pertumbuhan ekonomi negara itu tahun ini kepada 0.7 peratus, tatkala gelombang ketiga wabak Covid-19 memberi kesan yang lebih teruk.

Manakala Pihak Berkuasa Pelancongan Thailand (TAT) pula menurunkan unjuran perolehan sektor pelancongan kepada 625 bilion bath tahun ini, turun 23 peratus berbanding pada tahun 2020.

Ketidaktentuan pandemik Covid-19 turut menyebabkan TAT menyediakan tiga senario sasaran sektor pelancongannya untuk tahun 2022.

Untuk senario terburuk, TAT meramalkan 10 juta pelawat antarabangsa tahun depan dan 122 juta perjalanan domestik, menghasilkan sejumlah 1.3 trilion baht – penurunan mendadak sebanyak 56 peratus berbanding nilai pasaran pada tahun 2019.

TAT mengatakan salah satu faktor utama bagi memulihkan sektor pelancongan adalah dasar pergerakan, terutama kuarantin wajib bagi pelancong apabila pulang.

Selain beban kes akibat penularan varian Delta yang melonjakkan semula jumlah jangkitan dan kematian di banyak negara lain, kadar pemberian vaksin memainkan peranan, namun sektor pelancongan global masih bergerak perlahan.

Pertubuhan Pelancongan Sedunia (WTO) yang melakukan kajian di kalangan pakar industri pelancongan membuat jangkaan sektor pelancongan hanya akan pulih sebanyak 24 peratus pada 2024 atau lebih lewat.

Walaupun Thailand cuba membuka semula sektor pelancongannya, termasuk memperkenalkan ‘pakej Sandbox’ sebagaimana dilaksanakan di Phuket, namun hanya sebilangan kecil pelancong yang melawat negara itu kerana kegagalan mengawal penularan Covid-19.

Sektor pelancongan di Thailand mungkin tidak stabil selama dua tahun, sekali gus meninggalkan cabaran besar bagi sektor lain untuk kembali pulih. – Agenda Daily/Agensi


Pembangkang kaji bincang prestasi buruk PRN Johor, masih mahu kekal bawah Anwar

Susulan prestasi buruk pada Pilihan Raya Negeri (PRN) Johor 12 Mac baru-baru ini, blok pembangkang, Pakatan Harapan (PH) akan mengkaji punca penolakan rakyat terhadap gabungan tersebut.

Majlis Presiden gabungan itu dalam satu kenyataan berkata menerima kekalahan tersebut secara terbuka hati, namun memberi bayangan untuk kekal terus berada bawah Ketua Pembangkang Datuk Seri Anwar Ibrahim walaupun didakwa menjadi punca perpecahan utama dalam parti pembangkang dan gagal menyatukan semua parti dibawah satu khemah besar.

“Majlis Presiden PH menerima keputusan rakyat dalam PRN Johor dan mengakui kelemahan termasuk dalam isu pertandingan pelbagai penjuru oleh parti pembangkang sendiri, logo, peratusan keluar pengundi yang rendah, serta aspek penerangan dan komunikasi PH berhubung isu-isu semasa yang telah menyebabkan PH (hanya) memenangi 12 kerusi,” katanya dalam satu kenyataan bersama hari ini.

Untuk rekod, PKR yang diketuai Anwar bertanding menggunakan logo sendiri dan tidak logo rasmi, PH tetapi masih gagal mencapai kemenangan dan hanya meraih kemenangan satu kerusi Dewan Undangan Negeri (DUN).

Kenyataan tersebut ditandatangani Presiden PKR Anwar, Presiden Amanah Mohamad Sabu, Setiausaha Agung DAP Lim Guan Eng dan Presiden Upko Datuk Seri Madius Tangau.

Dalam pada itu, kenyataan itu juga berkata bagi mencari jalan dan titik pertemuan terhadap kelemahan dihadapi mereka, satu konvensyen dan pemukiman akan diadakan sebagai persediaan menghadapi Pilihan Raya Umum Ke-15 (PRU-15) nanti.

“PH akan berusaha mengatasi kelemahan-kelemahan ini dengan segera terutama dengan mengatur semula strategi bagi menghadapi PRU ke-15.

“Kelemahan-kelemahan ini tidak boleh diatasi oleh satu parti atau dengan satu ikhtiar sahaja, tetapi perlu diurus bersama dan secara menyeluruh.

“Oleh demikian, beberapa perkara akan dilaksana segera termasuk konvensyen dan pemukiman pimpinan PH untuk menggilap semula idealisme perjuangan PH dan penyokong-penyokongnya serta membincangkan persiapan keseluruhan bagi menghadapi PRU15,” katanya lagi.

Pada PRN Johor 12 Mac lalu, Barisan Nasional (BN) menang besar dengan meraih 40 daripada 56 kerusi yang dipertandingkan.

Ini meskipun mereka hanya meraih 43.11 undi popular. Faktor utama kemenangan mereka adalah perpecahan pembangkang.

Tiga parti komponen PH dan Muda meraih 29.87 peratus undi, sementara Perikatan Nasional (PN) mendapat 24.04 peratus undi.

PH menang 12 kerusi, Muda satu kerusi dan PN tiga kerusi.


Kes saman: MP DAP fail rayuan tangguh bayar ganti rugi RM2 juta

Ahli Parlimen Kepong Lim Lip Eng memfailkan permohonan di Mahkamah Rayuan untuk menangguhkan keputusan mahkamah supaya beliau membayar ganti rugi RM2 juta dalam saman fitnah yang difailkan terhadap beliau oleh MonSpace (M) Sdn Bhd dan pengasasnya Datuk Seri Jessy Lai Cha Suang.

Peguamnya Guok Ngek Seong, ketika dihubungi Bernama, mengesahkan bahawa notis usul memohon perintah penangguhan, difailkan semalam berserta sijil perakuan segera.

Dalam permohonannya, Lim mahu mahkamah menangguhkan keputusan Mahkamah Tinggi pada 16 Mac tahun ini yang memerintahkan beliau membayar ganti rugi RM2 juta, sementara menunggu penyelesaian rayuannya di Mahkamah Rayuan.

Beliau juga memohon penangguhan sementara keputusan Mahkamah Tinggi sementara menunggu penyelesaian permohonan penangguhannya.

Pada 16 Mac lepas, Mahkamah Tinggi memerintahkan Lim membayar RM2 juta kepada syarikat e-dagang dan Lai selepas membenarkan saman fitnah mereka. Lim kemudiannya memfailkan rayuan pada hari yang sama.

Guok berkata pengurusan kes ditetapkan esok di hadapan pendaftar Mahkamah Rayuan.

Semalam, Mahkamah Tinggi Kuala Lumpur menolak permohonan Lim untuk penangguhan keputusan Mahkamah Tinggi menyebabkan beliau memfailkan permohonan penangguhan itu di Mahkamah Rayuan.

Lai dan MonSpace memfailkan saman terhadap Lim (defendan) pada Jun 2019, kerana mendakwa defendan mengeluarkan kenyataan fitnah yang diterbitkan dalam akhbar berbahasa Inggeris dan Cina bahawa mereka menjalankan perniagaan haram dan menipu pelabur dari negara China.

Lai berkata Lim membuat kenyataan itu pada Mei 2017 dan November 2018 apabila beliau membawa sekumpulan individu, yang dikatakan pelabur MonSpace, ke pejabat Lai dan kemudiannya membuat laporan polis terhadapnya.

Beliau mendakwa kenyataan itu memberi tekanan kepada pihak berkuasa, termasuk polis, Bank Negara Malaysia (BNM) dan Kementerian Perdagangan Dalam Negeri dan Hal Ehwal Pengguna (KPDNHEP), untuk mengambil tindakan terhadapnya.

Dalam penghakimannya, Hakim Mahkamah Tinggi Datuk Akhtar Tahir berkata mahkamah mendapati MonSpace dan Lai berjaya membuktikan tuntutan mereka terhadap Lim kerana memfitnah dan kenyataan Lim juga jelas telah mencemarkan imej dan reputasi mereka.


Isu Laut China Selatan: Anwar buka ruang kedaulatan negara diceroboh

Kesediaan Perdana Menteri, Datuk Seri Anwar Ibrahim untuk berunding dengan China berhubung kawasan Zon Ekonomi Eksklusif (ZEE) disifatkan sebagai membuka ruang pencerobohan ke atas kedaulatan negara.

Setiausaha Agung Berjasa, Mohd Hamdan Mohd Shariff berkata langkah itu juga menunjukkan Malaysia takut dan lemah apabila berhadapan kuasa besar seperti China.

Menurutnya keterbukaan Anwar dalam membincangkan perkara berkenaan ZEE dan Laut China Selatan dengan China seperti membuka ruang pencerobohan ke atas kedaulatan negara.

“Tindakan berkenaan menunjukkan Perdana Menteri terlalu takut dan lemah apabila berhadapan dengan isu pencerobohan China di Laut China Selatan.

“Memberi ruang dan rundingan di atas sempadan EEZ negara daripada seorang Perdana Menteri Malaysia amatlah memalukan sekali gus membuka ruang pencerobohan ke atas kedaulatan negara,” katanya menurut laporan Ismaweb.

Mohd Hamdan berkata demikian sebagai mengulas berhubung kesediaan Anwar untuk berunding dengan China berhubung isu pertembungan di kawasan yang bertindih sedangkan kawasan yang dimaksudkan itu adalah kawasan EEZ milik Malaysia secara sepenuhnya.

Memetik BH, Anwar ketika berucap pada Perhimpunan Bulanan bersama Warga Jabatan Perdana Menteri pada 3 April lalu berkata beliau membangkitkan beberapa isu sensitif seperti Laut China Selatan dengan Presiden China kerana Petronas mempunyai pelantar terbesar yang pernah disediakan dan meneruskan projek cari gali di situ.

“(Hal) ini bercanggah kerana di kawasan itu ada tuntutan yang sama dari China dan saya beritahu bahawa sebagai negara kecil yang memerlukan sumber, maka minyak dan gas, kita terpaksa teruskan tetapi kalau syaratnya harus ada rundingan, maka kita sedia berunding,” kata Anwar.

Mengulas lanjut, Mohd Hamdan dipetik berkata, sebagai pemimpin Anwar perlu mengetahui perkara asas mengenai kedudukan sempadan negara yang wajib dipertahankan dengan segala sumber kekuatan.

Namun, katanya, amat menyedihkan apabila kenyataan Perdana Menteri adalah sebaliknya kerana mencerminkan kelemahan gaya pentadbiran yang begitu ketara.

“Kita perlu jelas bahawa Konvensyen Undang-undang Laut Antarabangsa 1982 menyatakan bahawa sesebuah negara pesisir boleh menuntut sehingga 12 batu nautika laut wilayah diukur dari garis dasar, biasanya dari paras air surut di pantai.

“Negara pesisir mempunyai kedaulatan di wilayah laut, yang juga meliputi kedaulatan ke atas dasar laut, air laut serta ruang udara di atasnya”, tegas beliau.

Atas dasar itu, Mohd Hamdan menggesa kerajaan pimpinan Anwar supaya lebih tegas mempertahankan kedaulatan negara, menjaga sempadan negara dari sebarang pencerobohan yang biadap terutamanya daripada China.

Sebelum ini, Pengerusi Perikatan Nasional, Tan Sri Muhyiddin Yassin yang juga bekas Perdana Menteri mengecam mengecam kenyataan Anwar yang dianggapnya cuai dan dibuat oleh seorang Perdana Menteri, yang memberi kesan kepada tuntutan China terhadap Laut China Selatan.

Presiden Bersatu itu mengulas kenyataan Anwar pada sidang Dewan Rakyat 4 April lalu yang menyatakan bahawa terdapat tuntutan bertindih di Laut China Selatan “terutama kebimbangan negara China kerana Petronas telah menjalankan satu kegiatan besar-besaran di satu kawasan yang juga dituntut oleh negara China”.

Berikut adalah transkrip jawapan Anwar yang dipetik dari hansard Parlimen pada 4 April lalu:

“Mengenai soalan kedua tentang kegiatan China. Memang perkara ini diangkat kerana kedua-dua pihak itu ada claim bertindih di Laut China Selatan terutama kebimbangan negara China kerana Petronas telah menjalankan satu kegiatan besar-besaran di satu kawasan yang juga ditutup oleh negara China.

“Perkara ini saya sebut sendiri kepada Perdana Menteri Li Qiang dan juga Presiden Xi Jinping bahawa Malaysia menganggap ini kawasan daerah Malaysia, maka oleh yang demikian, Petronas akan terus cari gali di kawasan itu.

“Walau bagaimanapun, kalau negara China merasakan ini hak mereka, kita boleh buka untuk rundingan. Akan tetapi sementara itu, usaha kita untuk cari gali akan kita teruskan.

“Saya tidak mahu mengelak daripada meneruskan rundingan kerana ini pendirian ASEAN. ASEAN merasakan semua tuntutan bertindih harus diselesaikan secara rundingan. Akan tetapi setakat ini, Malaysia bertegas bahawa ini adalah di kawasan atau wilayah Malaysia.

“Tentang kehadiran kapal dan sebagainya, itu diterangkan oleh negara China. Itu perairan antarabangsa. Akan tetapi pihak kementerian luar akan terus memantau dan sekiranya ada pelanggaran, akan mengeluarkan bantahan.”

Beri kenyataan cuai Laut China Selatan, PMX nak salahkan PN


Hapuskan undang-undang ‘jurassic’

Hapuskan undang-undang “jurassic” yang boleh digunakan terhadap ahli politik, kata Ahli Parlimen Padang Rengas Datuk Seri Nazri Aziz.

“Bagi mengelak Akta Kesalahan Keselamatan (Langkah-Langkah Khas) 2012 (Sosma) daripada digunakan terhadap ahli politik, mungkin kita boleh melihat peruntukan di bawah Kanun Keseksaan seperti Seksyen 124(b) hingga 124(j), yang meliputi kesalahan yang memudaratkan demokrasi berparlimen.

“Semua ini, kita boleh buang kerana ia ‘jurassic’,” kata Nazri ketika membahaskan Rang Undang-undang untuk melanjutkan Sosma di Dewan Rakyat hari ini (26 Julai).

Bekas Menteri di Jabatan Perdana Menteri (Parlimen dan Undang-Undang) itu berkata peruntukan yang disebut mungkin sesuai pada zaman dahulu tetapi kini sudah lapuk.

Bagaimanapun, Dewan Rakyat hari ini meluluskan pelanjutan tempoh tahanan suspek di bawah Subseksyen 4(5) Akta Kesalahan Keselamatan (Langkah-Langkah Khas) 2012 (Sosma), setelah undian secara blok dilakukan.

Mengulas lanjut Nazri berkata undang-undang yang digunakan terhadap ahli politik mungkin sesuai untuk tahun 1940-an, 1950-an, 1960-an dan 1970-an tetapi Malaysia kini menuju ke 2023.

Dalam perbahasan sama, Nazri menegaskan beliau menyokong subseksyen Sosma itu dilanjutkan kerana ia menyediakan satu cara untuk polis menangani jenayah berat.

“Semua orang hanya bercakap mengenai hak tertuduh dan polis di bawah Sosma tetapi tidak ada sebutan mengenai mangsa.

“Bagaimana dengan apa yang mereka (mangsa) mahukan? Jika anda bertanya kepada mangsa dan keluarga mereka, mereka akan mengatakan bahawa mereka mahukan keadilan,” katanya.

Beliau berkata Sosma, yang dibentangkannya di Parlimen ketika menjadi menteri undang-undang pada 2012, adalah alat untuk polis menjalankan siasatan membabitkan jenayah berat dan sebagai cara untuk mencari keadilan bagi mangsa dan keluarga.

Antara peruntukan di bawah Sosma ialah hak yang diberikan kepada polis untuk menahan suspek selama 28 hari untuk siasatan tanpa didakwa.

Undang-undang di bawah Sosma boleh dikuatkuasakan untuk tempoh lima tahun yang memerlukan persetujuan Dewan Rakyat untuk memperbaharui.

Had lima tahun semasa untuk Sosma berakhir pada 31 Julai akan datang.

Pada sidang Dewan Rakyat 23 Mac lalu, usul untuk melanjutkan penguatkuasaan subseksyen 4(5) Sosma yang membenarkan penahanan suspek sehingga 28 hari tanpa bicara, ditolak oleh ahli Parlimen.

Rabu lalu (20 Julai), Dewan meluluskan rang undang-undang (RUU) untuk membatalkan keputusan awalnya untuk tidak melanjutkan Sosma.


11 daripada 12 kluster Covid-19 semalam libatkan pendidikan

Kluster berkaitan pendidikan terus menjadi penyumbang kepada kes harian Covid-19, susulan pembukaan sesi persekolahan penggal ketiga 2021/2022 awal bulan ini, walaupun peraturan ketat terus dilaksanakan.

Menurut statistik Kementerian Kesihatan (KKM) menerusi laman sesawang Covidnow yang dikemas kini tengah malam tadi, sebanyak 11 daripada 12 kluster baharu yang dikesan semalam, melibatkan kategori pendidikan

Kluster berkaitan pendidikan itu dilaporkan di Kelantan, Selangor, Negeri Sembilan, Johor, Kuala Lumpur, dan Pahang.

Di Negeri Sembilan, tiga kluster pendidikan dikesan iaitu Kluster Paya Utama di Daerah Port Dickson melibatkan 22 kes; Kluster Jalan Pantai Cunningham (Port Dickson – 12 kes); dan Kluster Bukit Merbah (Seremban, Port Dickson – 38 kes).

Kuala Lumpur pula merekodkan dua kluster iaitu Kluster Kasturi Sungai Besi di Cheras melibatkan 16 kes, dan Kluster Jalan Empat Teratai (Titiwangsa – enam kes).

Pahang turut mencatat dua kluster pendidikan iaitu Kluster Km 4 Jalan Kuala Lumpur – Bentong di Daerah bentong dengan 28 kes, dan Kluster Simpang Sepayang (Rompin – sembilan kes).

Kelantan juga merekodkan dua kluster pendidikan iaitu Kluster Jalan Pangkal Kalong di Kota Bharu membabitkan lima kes, dan Kluster Kampung Tujuh Tumpat (Tumpat – 31 kes).

Selangor merekodkan satu kluster pendidikan iaitu Kluster Selekoh Batu Empat yang melibatkan Daerah Sabak Bernam serta Kuala Selangor dengan 19 kes, manakala di Johor ialah Kluster Tampok Benut (Pontian dan Johor Bahru – 67 kes).

Keseluruhannya seramai 252 individu daripada kluster berkaitan pendidikan dijangkiti Covid-19, semalam.


PRN: PAS P.Pinang dakwa ada usaha bawa pengundi hantu

Pemuda PAS Pulau Pinang mendakwa wujud usaha memanipulasi proses pengundian pada pilihan raya negeri (PRN), Sabtu ini.

Ketua Penerangannya, Mohamad Ikhwan Afiq Mohamad Amar berkata gerakan itu dikatakan cuba mengumpul kad pengenalan pengundi di sesuatu kerusi Dewan Undangan Negeri (DUN) terutama golongan muda.

Beliau turut mendakwa, pihak berkenaan akan memberi balasan wang ringgit kepada pemegang kad pengenalan yang terbabit dalam gerakan itu namun tidak mendedahkan jumlah yang ditawarkan.

“Kemudian kad pengenalan terbabit akan digunakan oleh ‘pengundi hantu’ untuk mengundi bagi parti tertentu dan dokumen berkenaan hanya akan dipulangkan kepada pemilik sebenar selepas PRN.

“Kami percaya tindakan ini adalah skandal penipuan pilihan raya yang terdesak dengan kaedah ‘menyewa’ kad pengenalan pengundi sebagai cubaan terakhir untuk memperoleh kemenangan secara kotor, tidak bersih dan tidak adil,” katanya pada sidang media, hari ini, lapor BH.

Turut hadir, Naib Ketua Pemuda PAS Pulau Pinang, Muhamad Hafis Alias.

Sementara itu, Mohamad Ikhwan Afiq mendakwa pihaknya turut dimaklumkan ada perancangan untuk membawa masuk kertas undi secara haram dengan kaedah menukar peti undi bagi memenangkan parti tertentu.

Beliau juga tidak menolak kemungkinan lebih banyak cubaan terdesak dan penipuan cuba dilakukan pihak tertentu untuk memperolehi kemenangan pada PRN kali ini.

Justeru itu katanya, pengundi dinasihatkan supaya membanteras dan mencegah skandal penipuan terbabit di peringkat awal, sebelum ia berlaku.

“Pilihan raya sepatutnya menjadi padang yang rata untuk semua pihak bertanding secara sihat dalam suasana demokrasi matang, tidak kira sama ada parti daripada kerajaan semasa, pembangkang mahu pun Bebas.

“Skandal penipuan pilihan raya seperti ini tidak akan mematangkan demokrasi di negara ini. Malah, membawa Malaysia semakin terbelakang dengan kaedah lapuk untuk memenangi pilihan raya.

“Pemuda PAS Pulau Pinang meyakini integriti Suruhanjaya Pilihan Raya, Polis Diraja Malaysia dan petugasnya tetapi semua pihak perlu mengambil berat terhadap usaha memanipulasi pilihan raya dan terus melaporkan kepada pihak berkuasa, jika kes ini berlaku di sekeliling anda,” katanya.

Ditanya sama ada Pemuda PAS Pulau Pinang akan mengemukakan laporan polis berhubung dakwaan terbabit, Mohamad Ikhwan Afiq bagaimanapun menegaskan pihaknya belum bercadang untuk berbuat demikian.

“Setakat ini kami baru terima maklumat berkaitan usaha ini menerusi program dan siri kempen sejak kelmarin, selain tiada bukti kukuh untuk melaporkannya kepada polis,” katanya.


Najib mohon batal tiga lagi pertuduhan pengubahan wang dana SRC

Bekas Perdana Menteri Datuk Seri Najib Razak telah menghantar surat representasi kepada Jabatan Peguam Negara (AGC) untuk menggugurkan tiga lagi pertuduhan kes pengubahan wang haram membabitkan dana SRC International Sdn Bhd (SRC) berjumlah RM27 juta yang dihadapinya.

Timbalan Pendakwa Raya Mohd Ashrof Adrin Kamarul memberitahu Hakim Mahkamah Tinggi K. Muniandy bahawa surat representasi itu telah dihantar kepada AGC pada 31 Julai lepas dan diterima pada 2 Ogos, menurut laporan Bernama.

Ini merupakan representasi pertama Najib berhubung kes SRC keduanya.

Mohd Ashrof berkata AGC memerlukan tindakan dalaman untuk mengkaji representasi itu dan pihak pendakwaan memohon tarikh pengurusan kes lain bagi tempoh tiga bulan untuk mendapatkan semua isu yang dibangkitkan peguam dan menyediakan jawapan bertulis untuk representasi tersebut.

“Terdapat beberapa isu berkaitan yang dibangkitkan peguam bela tertuduh, terutamanya selain dokumentasi yang akan dibentangkan dalam perbicaraan ini berbanding dokumen yang telah dikemukakan dalam SRC asal,” katanya.

Peguam Najib, Tan Sri Muhammad Shafee Abdullah mengesahkan dokumen setebal 51 muka surat telah dikemukakan kepada AGC.
“Dokumentasi dalam kes ini sama dengan kes terdahulu (kes SRC pertama). Saksi dan dokumen hampir sama,” kata peguam itu.

Hakim Muniandy kemudian menetapkan 1 Dis untuk pengurusan kes itu.

Pada 3 Feb 2019, Najib mengaku tidak bersalah terhadap tiga pertuduhan menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Bekas Ahli Parlimen Pekan itu didakwa melakukan perbuatan itu di AmIslamic Bank Berhad, Bangunan Ambank Group, Jalan Raja Chulan pada 8 Julai 2014.

Pertuduhan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Najib kini menjalani hukuman penjara 12 tahun di Penjara Kajang selepas Mahkamah Persekutuan pada 23 Ogos 2022 mengekalkan sabitan serta hukuman penjara dan denda RM210 juta terhadapnya yang didapati bersalah atas pertuduhan menyeleweng dana SRC International Sdn Bhd berjumlah RM42 juta.

Bekas perdana menteri itu kemudian memfailkan permohonan untuk semakan keputusan Mahkamah Persekutuan dan panel baharu Mahkamah Persekutuan menolak permohonannya pada 31 Mac.


Usaha memburukkan UMNO gagal, rakyat kembali sokong kami: Zahid

Presiden UMNO, Datuk Seri Ahmad Zahid Hamidi mendakwa istilah ‘kluster mahkamah’ merupakan propaganda yang dicetuskan bertujuan untuk memburukkan pemimpin parti itu.

Bagaimanapun, Zahid berkata selepas Pilihan Raya Umum Ke-14 (PRU-14) rakyat sudah hilang keyakinan terhadap parti yang mereka sokong sebelum ini dan langkah ‘pembunuhan karakter’ tersebut tidak berjaya apabila rakyat kembali menyokong UMNO sekarang.

“Istilah ‘kluster mahkamah’ direka oleh pasukan propaganda sebagai usaha berterusan memburuk-burukkan sebilangan pimpinan UMNO selepas PRU-14.

“Ia ‘character assassination’ yang seterusnya selepas menyaksikan sebilangan besar rakyat mula hilang keyakinan terhadap parti politik yang mereka dokong dan kembali menaruh harapan kepada UMNO,” katanya dalam satu hantaran Facebook.

Jelasnya lagi, terdapat segelintir bekas pemimpin UMNO yang mahu menyelamatkan diri daripada terjerumus sama dilabel ‘kluster mahkamah’ dengan bertindak lompat parti dan cuba buat-buat lupa.

“Namun mereka buat-buat lupa bagaimana sebahagian daripada pemimpin parti politik mereka menyelamatkan diri daripada momokan ‘kluster mahkamah.

“Mereka ini terlepas daripada momokan Kluster Mahkamah dengan meninggalkan perjuangan parti dan melompat kepada parti yang menang PRU-14,” katanya lagi.

Zahid memuji beberapa pemimpin UMNO lain yang masih berani dan setia bersama parti untuk mempertahankan perjuangan mereka walaupun dilabel dengan gelaran tersebut.

“Hanya pimpinan UMNO yang berani dan setia kepada perjuangan parti sanggup bertahan dan menentang walaupun dilabel sebagai ‘kluster mahkamah.

“Justeru mereka yang lompat parti sebenarnya tiada ‘moral standing’ untuk memberi pandangan terhadap individu yang konon mereka gelar sebagai kluster mahkamah,” katanya lagi.

Untuk rekod, Zahid kini sednag berdepan 47 pertuduhan iaitu 12 bagi jenayah pecah amanah, lapan bagi tuduhan rasuah dan 27 bagi tuduhan pengubahan wang haram membabitkan puluhan juta ringgit wang milik Yayasan Akalbudi.

Bekas Timbalan Perdana Menteri itu menyifatkan pertuduhan terhadapnya adalah bermotifkan politik.


Kes baharu di sembilan negeri meningkat, Sarawak kekal tinggi

Sembilan negeri merekodkan peningkatan jangkitan Covid-19 dalam tempoh 24 jam sehingga 12 tengah hari tadi, dengan kes harian turun sedikit berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 18,815 jangkitan baharu dikesan, menjadikan kumulatif sejak Mac tahun lalu kini mencecah 2,049,750 kes.

Mengikut data yang dikeluarkan Kementerian Kesihatan Malaysia (KKM) hari ini, sembilan negeri yang merekodkan peningkatan kes ialah Selangor, Johor, Pulau Pinang, Perak, Kedah, Kuala Lumpur, Melaka, Putrajaya dan Labuan.

Selangor hari ini merekodkan 2,718 kes, berbanding 2,710 semalam; Johor (2,206 hari ini, 1,860 semalam); Pulau Pinang (1,777 hari ini, 1,757 semalam); dan Perak (1,446 hari ini, 1,174 semalam).

Kedah pula merekodkan 1,233 kes baharu hari ini berbanding 1,178 semalam; Kuala Lumpur (493 hari ini, 363 semalam); Melaka (269 hari ini, 190 semalam); Putrajaya (22 hari ini, 16 semalam); dan Labuan (11 hari ini, 0 semalam).

Sementara itu, jumlah jangkitan di Sarawak kembali turun kepada 3,660 berbanding 4,708 kes yang dilaporkan semalam. Namun negara itu kekal merekodkan jumlah tertinggi pada peringkat nasional.


Persidangan UMNO cawangan medan akar umbi perkukuh parti

Sempena persidangan UMNO cawangan yang berlangsung hari ini, Naib Presidennya Datuk Seri Ismail Sabri Yaakob berharap agar akar umbi dapat menggunakan ia sebagai medan untuk memperkukuhkan parti.

Selain itu, Ismail turut menyeru semua ahli UMNO sentiasa menjunjung kepentingan agama, bangsa dan tanah air demi parti tercinta.

“Persidangan cawangan kali ini merupakan medan yang tepat bagi ahli di peringkat akar umbi membincangkan agenda memperkukuh parti keramat UMNO.

Persidangan UMNO cawangan bermula pada hari ini hingga 30 November depan dan disusuli pula dengan mesyuarat Wanita, Pemuda dan Puteri bahagian pda 11 dan 12 Disember serta diikuti mesyuarat UMNO bahagian pada 18 Disember.

Perhimpunan Agung UMNO 2021 pula dijadual diadakan selama tiga hari bermula 13 Januari tahun hadapan.

Perhimpunan Agung UMNO kali ini dalam sejarah apabila perdana menteri dari UMNO tidak memegang jawatan presiden parti.


Desak PRU awal: UMNO nak tolak Ismail Sabri atau Tok Mat teringin jadi PM?

Kenyataan Timbalan Presiden UMNO, Mohamad Hasan bahawa pihaknya akan terus mendesak PRU15 disegerakan tidak kira sama ada BN menang atau kalah dalam PRN Johor, pada hakikatnya lebih menyerlahkan niat UMNO mahu mengetepikan Ismail Sabri Yaakob lebih awal daripada kerusi Perdana Menterinya.

Dalam kenyataannya, Mohamad atau Tok Mat bagaimanapun dilihat menyelindungkan niat tersebut dengan mengatakan PRU awal itu adalah untuk mengembalikan kestabilan kepada negara sebagaimana sebelum 2018 dahulu.

“Kita akan tetap desak untuk PRU15 disegerakan tidak kisah sama ada menang besar atau tidak, tidak kisah jika kalah sekali pun.

“Kita hendak PRU disegerakan selepas PRN yang diadakan di Johor ini bukan kerana tamak kuasa, bukan untuk ganggu-gugat tetapi mahu kembalikan kestabilan politik.

“Hanya dengan kestabilan politik, keyakinan rakyat wujud, pelabur juga senang melabur di negara ini.

“Kesejahteraan dan kestabilan ini juga akan memberi peluang kepada pemimpin untuk terus memimpin dan menjaga rakyat bangunkan negara,” katanya.

Meski hujahnya untuk mengembalikan kestabilan politik, tetapi persoalan besarnya ialah mengapa UMNO masih mahu melakukan desakan juga jika sekiranya BN kalah sekali pun di Johor?

Bukankah jika kalah di Johor, ia lebih tidak menjamin BN mampu menang di peringkat Parlimen?

Di mana kestabilan yang diperjuangkan jika setelah kalah di Johor pun misalnya, tetapi mahu didesak lagi agar PRU15 disegerakan?

Selain itu, bukankah juga dengan mendesak mahu PRU diawalkan, ia bermakna UMNO mahu menolak Ismail Sabri lebih awal daripada kerusi Perdana Menteri yang sedang didudukinya?

Kenapa, terutama kalau sekiranya BN kalah di Johor, lebih masa tidak diberikan kepada Ismail Sabri untuk terus memimpin negara dan memperbaiki segala kelemahan yang ada agar UMNO yang sedang mengetuai kerajaan boleh lebih diterima serta diyakini lagi?

Untuk apa UMNO mahu sangat PRU15 disegerakan?

Tambahan lagi, bukankah kuasa untuk menentukan bila Parlimen hendak dibubar adalah hak serta prerogatif Perdana Menteri?

Kenapa UMNO mahu menceroboh hak serta prerogatif Perdana Menteri itu, di samping mahu menolaknya lebih awal?

Adakah tujuan terbesar di sebalik desakan mahu PRU15 diawalkan dan ia mesti diadakan sebelum pemilihan UMNO dilangsungkan kerana Tok Mat mahu meletakkan dirinya sendiri sebagai calon Perdana Menteri bagi menggantikan Ismail Sabri, lantaran kedudukannya yang lebih tinggi dalam parti, sambil menyedari Zahid Hamidi yang sedang dibicarakan di mahkamah dan Najib Razak yang sudah dijatuhi hukuman bersalah, telah pun terkeluar daripada gelanggang persaingan?

Shahbudin Husin

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


RTM siar 41 perlawanan Piala Dunia Qatar 2022, 27 siaran langsung

Rakyat Malaysia akan dapat menonton 41 perlawanan Piala Dunia Qatar 2022 yang akan disiarkan secara percuma oleh Radio Televisyen Malaysia (RTM).

RTM, yang berada di bawah Kementerian Komunikasi dan Multimedia, akan menjadi penyiar rasmi untuk acara sukan terbesar dunia itu, menurut Bernama.

Menteri Komunikasi dan Multimedia Tan Sri Annuar Musa berkata sebanyak 41 perlawanan akan disiarkan oleh RTM, dengan 27 daripadanya – termasuk perlawanan akhir – akan disiarkan secara langsung dan 14 siaran tertunda melibatkan 130 jam masa siaran.

“RTM akan menyiarkan perlawanan melibatkan negara ranking tinggi yang mempunyai ramai peminat di Malaysia,” katanya kepada pemberita selepas melancarkan program Menjelang Sepak Mula Piala Dunia 2022 Qatar sempena pelantikan RTM sebagai penyiar rasmi acara sukan itu, di Kuala Lumpur, hari ini.

Piala Dunia 2022 akan berlangsung dari 20 November hingga 18 Disember ini.

Menurut Annuar, Piala Dunia 2022 Qatar akan disiarkan menerusi tiga saluran televisyen iaitu TV2, TV Okey, Sukan RTM dan penstriman langsung melalui RTM Klik.

Katanya, RTM menanggung kos sebanyak RM32.5 juta bagi membolehkan Keluarga Malaysia mengikuti sukan bertaraf dunia itu secara percuma kali ini.

“Oleh itu, saya harap syarikat swasta dan syarikat berkaitan kerajaan (GLC) dapat turut berkongsi menanggung kos pembiayaan siaran bersama RTM,” katanya.

Annuar berkata sejak 2002 iaitu selama 20 tahun RTM tidak putus membida hak penyiaran sama ada siaran langsung atau siaran tertunda bagi membolehkan rakyat Malaysia menikmati kejohanan empat tahun sekali itu.

Beliau berkata bola sepak bukan hanya sekadar sukan tetapi industri yang besar dan mempunyai peminat rentas kaum serta negara.

Piala Dunia mempunyai tontonan seluruh dunia yang cukup besar dalam menjana pendapatan tinggi bagi penajaan dan industri penyiaran, katanya.

Menurut kenyataan yang diedarkan K-KOMM, persetujuan pembelian hak siaran ditawarkan syarikat Sport Media & Distributors Sdn Bhd dengan siaran pertama pada 20 Nov menyaksikan perlawanan antara Qatar dan Ecuador.

Pada program hari ini, RTM turut memperkenalkan enam pengacara sukan yang akan bertugas semasa siaran langsung tersebut iaitu Syafiq Asyraf, Rasdi Jumaat, Zackhi Suri, Jeed Zulkefli, Aizuddin Shah dan Mohd Nazri Shukri.

Menurut kenyataan itu, selain pengacara sukan, RTM akan turut menampilkan 12 pengacara jemputan terdiri daripada bekas pemain dan jurulatih kebangsaan yang akan memberi ulasan serta kupasan terhadap permainan perlawanan.

Piala Dunia 2022 Qatar dengan slogan ‘Now Is All’ akan berlangsung di lapan stadium rasmi di Qatar melibatkan 32 negara.

Pada edisi Piala Dunia 2018, RTM mendapat hak penyiaran bagi 41 daripada 64 perlawan antarabangsa itu dengan 27 daripadanya ditayang secara langsung, membabitkan kos keseluruhan sekitar RM30 juta.


Jumpa tulang rangka: Dua beranak dituduh bunuh budak lima tahun

Dua beranak dihadapkan ke Mahkamah Majistret Seremban, hari ini, atas pertuduhan membunuh seorang kanak-kanak perempuan berusia lima tahun, bulan lalu, susulan penemuan rangka dipercayai milik mangsa.

Tertuduh, Khalid Redza Shuib, 41, dan anak perempuannya berusia 18 tahun hanya mengangguk faham selepas kertas pertuduhan dibacakan jurubahasa di hadapan Majistret Mohd Firdaus Saleh.

Menurut pertuduhan, mereka secara bersama-sama pada 3 Mac 2022 kira-kira 7 malam di sebuah rumah di Taman Nee Yan di Seremban menyebabkan kematian Hanan Hasrul Izwan, 5.

Berikutan itu tertuduh didakwa melakukan kesalahan di bawah Seksyen 302 Kanun Keseksaan dan dibaca bersama Seksyen 34 kanun yang sama.

Pada 7 April lalu polis menemukan rangka dipercayai milik seorang kanak-kanak perempuan berusia lima tahun di Jalan Bukit Zamrud selepas operasi pencarian dilakukan sejak 28 Mac lalu.

Pada 28 Mac lalu juga polis membawa seorang wanita yang dipercayai ada kaitan dengan penemuan mayat wanita di kawasan gaung dekat Jalan Lama Bukit Putus ke satu kawasan belukar di Jalan Bukit Zamrud bagi menunjukkan lokasi tempat kanak-kanak itu ditanam.

Sementara itu, Khalid Redza turut didakwa membunuh Meriammah Abdullah Basam, 29, pada tarikh antara 15 hingga 17 Mac 2022 di lokasi sama.

Bagi pertuduhan itu tiada pengakuan direkodkan dan tertuduh hanya mengangguk faham selepas kertas pertuduhan dibacakan di hadapan Majistret Norzaliza Tesmin.

Di Mahkamah Sesyen pula, Khalid Redza didakwa menyebabkan cedera parah ke atas Siti Syarifah Aibiddin, 35, dengan cara menyimbah air panas sehingga kulitnya melecur yang dilakukan antara 1 Disember 2021 hingga 24 Mac 2022.

Pertuduhan bagi kes itu dibuat mengikut Seksyen 326 Kanun Keseksaan yang mana jika sabit kesalahan boleh dihukum penjara 20 tahun dan denda serta sebat.

Peniaga itu juga didakwa mengikut Seksyen 31(1) (a) Akta Kanak-Kanak 2001 melakukan kesalahan pengabaian Sufiy Hasrul Izwan, 20 bulan, di lokasi sama pada 1 Disember 2020 hingga 23 Mac 2022.

Jika sabit kesalahan tertuduh boleh dihukum denda tidak melebihi RM50,000 atau dihukum penjara tidak melebihi 20 tahun atau kedua-duanya.

Kertas pertuduhan dibacakan di hadapan Hakim Rushan Lutfi Mohamed dan pendakwaan dikendalikan Timbalan Pendakwa Raya, Atiqah Abu Hassan.

Mahkamah menetapkan kesemua pertuduhan berkenaan disebut semula pada 17 Mei ini dan tiada jaminan ditawarkan.

Dalam pada itu di Mahkamah Majistret, Khalid Redza mengaku bersalah menyebabkan kecederaan parah ke atas Siti Syarifah Aibiddin, 35, yang dilakukan di lokasi sama antara 1 Disember 2021 hingga 23 Mac 2022.

Perbuatan itu didakwa mengikut Seksyen 325 Kanun Keseksaan yang sabit kesalahan boleh dihukum penjara tujuh tahun dan denda.

Mengikut fakta kes, pada 23 Mac lalu, doktor di Hospital Tuanku Jaafar yang melakukan pemeriksaan terhadap mangsa mendapati dia mengalami luka melecur baru dan lama di seluruh badan seperti ditekap objek panas selain patah tulang femur sebelah kanan dan luka kecil di muka. – HM


Sidang Dewan Rakyat Kedua, isu rasuah Menteri DAP dan pegawai dijangka hangat

Mesyuarat Kedua Penggal Kedua Majlis Parlimen Ke-15 Dewan Rakyat bersidang selama 11 hari bermula hari ini sehingga 15 Jun depan.

Dijangka isu melibatkan rasuah pegawai dan Menteri DAP baru-baru ini bakal menghangatkan sidang Dewan Rakyat selepas tiada tindakan susulan diambil melibatkan kes yang mendapat perhatian umum baru-baru ini.

Selain itu, beberapa persoalan mengenai kos perbelanjaan Rumah Terbuka Aidilfitri yang dianjurkan kerajaan campuran di beberapa negeri juga dijangka menjadi topik yang akan dibangkitkan blok pembangkang.

Kegagalan kerajaan campuran dalam menangani isu kos sara hidup dan ekonomi rakyat juga akan menjadi persoalan yang perlu dijawab oleh menteri, selain kenaikan tarif elektrik yang diumumkan baru-baru ini.

Menurut Aturan Urusan Mesyuarat di laman sesawang Parlimen, isu berhubung dasar baharu dan drastik berhubung ekonomi negara dibangkitkan Datuk Seri Hamzah Zainudin (Larut-PN) kepada Perdana Menteri pada sesi pertanyaan bagi jawab lisan.

Pada sesi sama, Datuk Seri Takiyuddin Hassan (Kota Bharu-PN) turut bertanyakan Perdana Menteri sama ada kerajaan bercadang untuk menggubal Akta Pembelaan Awam bagi menyediakan perkhidmatan bantuan guaman untuk kes jenayah di negara ini agar rakyat yang kurang berkemampuan turut mendapat akses kepada keadilan dan pembelaan sewajarnya.

Dalam pada itu, Gobind Singh Deo (Damansara-PH) membangkitkan soalan kepada Menteri Komunikasi dan Digital berhubung inisiatif yang dilakukan kerajaan dalam mempromosikan perniagaan digital serta langkah yang diambil dalam membantu syarikat tempatan di pasaran global.

Menteri Pertahanan pula dijadualkan menjawab soalan Datuk Seri Ikmal Hisham Abdul Aziz (Tanah Merah-PN) mengenai kesiapsiagaan aset pesawa Sukhoi 30-MKM milik Tentera Udara Diraja Malaysia (TUDM) khususnya melibatkan alat ganti jet pejuang berkenaan berikutan sekatan ekonomi negara barat terhadap Rusia yang merupakan negara pengeluar asal pesawat terbabit.

Selepas sesi itu, persidangan Dewan Rakyat diteruskan dengan sesi pembentangan untuk bacaan kali pertama Rang Undang-undang Insolvensi (Pindaan) 2023 dan Rang Undang-undang Fi (Jabatan Penyiaran Malaysia) (Pengesahan) 2023.

Persidangan Dewan Rakyat kali ini bersidang selama 11 hari bermula 22 hingga 25 Mei dan bersambung semula pada 6 hingga 15 Jun ini.


Ismail Sabri lebih teruk daripada Liz Truss, kata Guan Eng

Gaya pentadbiran Perdana Menteri (PM) Britain Liz Truss mempunyai banyak persamaan dengan PM sementara Malaysia, Datuk Seri Ismail Sabri Yaakob, kata tokoh politik pembangkang Lim Guan Eng hari ini (Jumaat (21 Oktober 2022).

Polisi Truss yang gagal telah menyebabkan penderitaan ekonomi kepada individu dan perniagaan seperti yang dibuktikan oleh kejatuhan mendadak dalam nilai pound, kenaikan kadar faedah dan inflasi serta kehilangan keyakinan pelabur.

Di Malaysia pula, ringgit terus merudum ke paras terendah melebihi paras rendah dicatatkan ketika Krisis Kewangan Asia pada 1998, berbanding dolar Amerika Syarikat (AS).

Pengerusi DAP itu berkata dasar ekonomi Truss dan pusingan U yang memaksanya mengumumkan peletakan jawatan semalam, mencerminkan dasar yang dibuat oleh pemimpin UMNO di Malaysia, di mana Guan Eng menyalahkannya kerana menyukarkan pemulihan ekonomi pasca Covid.

“Seperti di UK, rakyat Malaysia juga mengalami kenaikan kadar faedah dan peningkatan inflasi dan kos sara hidup serta ancaman kemelesetan ekonomi,” katanya dalam satu kenyataan.

Beliau mendakwa bahawa “Malaysia lebih teruk daripada UK” kerana rasuah yang berleluasa, sambil mengaitkannya dengan skandal perolehan kapal tempur pesisir pantai (LCS) bernilai RM9 bilion.

Beliau juga mengulangi kritikannya terhadap kenyataan Ismail Sabri baru-baru ini mengenai pemecatan 12 menteri Perikatan Nasional (PN) berhubung surat kepada Yang di-Pertuan Agong membantah pembubaran Parlimen, dengan mengatakan pusingan U Ismail Sabri dalam isu itu menjadikan yang kedua diragui sesuai untuk menerajui kerajaan akan datang.

Beliau berkata, tidak seperti Truss yang meletak jawatan, Ismail Sabri kekal tidak insaf tentang kegagalannya dan sebaliknya memilih untuk secara mendabik dada meminta rakyat Malaysia mengembalikan UMNO dan dirinya untuk berkuasa semula.

“Perletakan jawatan Liz Truss adalah peringatan tepat pada masanya tentang kepentingan akauntabiliti politik dalam salah urus ekonomi dan rakyat Malaysia mesti menghukum UMNO dan Ismail kerana kegagalan dasar dan dasar yang berubah-ubah.

“Ismail Sabri lebih teruk daripada Liz Truss dalam membuat tiga pusingan U dalam masa kurang daripada satu minggu. Lebih membimbangkan ialah sikap berdiam diri terhadap kemerosotan nilai mata wang negara dan rasuah yang berleluasa.

“Ringgit jatuh ke paras terendah dalam sejarah RM4.74 hari ini berbanding dolar AS, selepas juga jatuh ke paras terendah dalam sejarah RM3.33 berbanding dolar Singapura dan kehilangan lebih daripada 4 peratus nilainya tahun ini berbanding rupiah Indonesia.

“Rakyat Malaysia mempersoalkan Ismail yang tidak bertindak, apabila mereka perlu membayar lebih tinggi untuk import dan peningkatan kos faedah serta pembayaran balik hutang bagi pinjaman kerajaan dalam denominasi AS,” katanya.


Afif bidas Kit Siang main isu 13 Mei, anak dan bapa sama

Pemimpin veteran DAP, Tan Sri Lim Kit Siang dibidas kerana memainkan isu perkauman 13 Mei dalam kenyataan terbaharunya di Facebook.

Timbalan Ketua Bersatu Shah Alam Dr Afif Bahardin mempersoalkan keperluan Kit Siang membangkitkan insiden 13 Mei walhal rakyat Malaysia pelbagai kaum dan agama hidup aman damai tanpa sebarang sengketa.

Jelasnya, rakyat Malaysia masih berasa selamat dan bebas bergerak ke mana sahaja berjumpa dengan rakan-rakan tanpa sebarang ancaman apabila berada berdekatan dengan kaum-kaum yang lain.

“Tak timbul 13 Mei. Apa perlu Kit Siang sebut benda ini? Kenapa kena sebut ketika nak pilihan raya?” katanya dipetik laporan MalaysiaNow.

Afif berucap dalam satu ceramah sempena Karnival Anak Muda Bangkit Selangor Baharu di Shah Alam malam tadi.

MalaysiaNow terdahulu melaporkan Kit Siang berkata Malaysia kini semakin hampir ke arah tepian sebuah lagi rusuhan 13 Mei 1969 merujuk kepada peristiwa rusuhan kaum disebabkan kemuncak konflik perpaduan di Malaysia dan terus menjadi salah satu titik hitam yang dalam sejarah negara.

Mengulas lanjut, Afif berkata kenyataan oleh si bapa, manakala anaknya, Lim Guan Eng pula mengeluarkan kenyataan yang disifatkannya sangat kurang ajar dan biadab kerana menuduh pentadbiran oleh parti Melayu Islam akan merobohkan kuil dan tokong selain menafikan hak beragama di Pulau Pinang.

Alif bertegas menyatakan sehingga hari ini pengerusi DAP itu masih belum memohon maaf kepada rakyat Malaysia kerana tiada satu pun insiden merobohkan rumah ibadat mana-mana agama dilakukan disebabkan sentimen politik dan agama.
Sebaliknya ianya direkodkan berlaku atas faktor pentadbiran dan pengurusan tanah dan perkara itu bukan berlaku hanya di negeri-negeri tertentu bahkan juga di Pulau Pinang.

“Ini adalah kenyataan yang paling rasis pernah dikeluarkan dalam musim PRN kali ini.”

Katanya, ini juga bukan kali pertama bekas ketua menteri Pulau Pinang itu bertindak mengeluarkan kenyataan dalam bahasa Mandarin dan Hokkien untuk menghasut masyarakat Cina.

“Ini ahli politik yang rasis.

“Orang macam ni tak layak untuk tinggal di Malaysia dan kacau keharmonian kita.

“Saya nak tanya Saifuddin Nasution, saya nak tanya Anwar Ibrahim, saya nak tanya peguam negara, mengapa Guan Eng masih tidak lagi didakwa di mahkamah?

“Mengapa ‘double standard’.”


UMNO sedia ikut ketetapan RoS berhubung pindaan parti

UMNO bersedia untuk mengikut ketetapan Jabatan Pendaftaran Pertubuhan (Ros) berhubung pindaan Perlembagaan parti itu yang diluluskan RoS semalam.

Setiausaha Agung UMNO Datuk Seri Ahmad Maslan berkata satu masyuarat Majlis Tertinggi (MT) UMNO akan diadakan pada 4 Ogos ini bagi membincangkan ketetapan yang dibuat RoS selain mengesahkan tarikh berhubung mesyuarat parti berkenaan, lapor Bernama.

Katanya hanya sedikit pindaan dibuat RoS iaitu pemilihan parti diadakan dalam tempoh pilihan 18 bulan kepada dalam tempoh enam bulan selepas Pilihan Raya Umum (PRU) dilaksanakan.

“Banyak perkara yang dikekalkan dalam pindaan yang diluluskan tersebut, selaras dengan hasrat UMNO. Ditetapkan satu pemilihan bagi satu penggal… Lagi yang dikekalkan ialah pemilihan dibuat selepas PRU bagi cawangan, bahagian, pemuda dan puteri.

“Perkara yang dikekalkan lagi ialah pemilihan ini dibuat tiga tahun sekali. Namun MT boleh tangguhkan tidak lebih enam bulan selepas PRU dilaksanakan,” katanya kepada pemberita selepas Majlis Anugerah Cemerlang Sijil Tinggi Agama Malaysia (STAM) Terbaik di seluruh Malaysia di Sekolah Menengah Arab An-Nur di Benut di sini, hari ini.

Semalam, Ahmad dilaporkan berkata RoS meluluskan pindaan Perlembagaan UMNO agar pemilihan parti tidak lebih dari enam bulan selepas PRU dan keputusan RoS itu diterimanya petang semalam menerusi sepucuk surat.

Ahli Parlimen Pontian itu berkata pada mesyuarat MT 4 Ogos juga akan ditetapkan semula tarikh pemilihan bagi 22,000 cawangan yang sebelum ini ditetapkan pada bulan September.

“Ia (mesyuarat MT) juga akan menyentuh mengenai masyuarat bahagian dan masyuarat Agong UMNO yang sepatutnya dijadualkan berlangsung pada bulan November dan Disember depan. Kami akan tetapkan semula tarikh tersebut dan menetapkan tiada pemilihan cawangan, bahagian dan MT, ini bermaksud pemilihan dibuat selepas PRU.

“Tidak perlu pemilihan dalam parti dalam waktu terdekat, jadi kami boleh lebih fokus kepada PRU. Jawatan sedia ada akan kekal sehingga PRU, ia boleh menstabilkan lagi kedudukan parti dalam menghadapi PRU,” katanya.


Henti guna paku pada bungkusan makanan, kata KP Kesihatan

Kementerian Kesihatan Malaysia (KKM) mengarahkan kaedah pembungkusan makanan menggunakan paku dihentikan serta-merta bagi mengelakkan peniaga terbabit dikenakan tindakan undang-undang dan hukuman berat.

Hukuman yang lebih berat boleh dikenakan sekiranya bahan tersebut ditemui dalam makanan, kata Ketua Pengarah Kesihatan Tan Sri Dr Noor Hisham Abdullah mengulas isu ‘nasi paku’ yang tular di media sosial beberapa hari lalu.

Menurutnya peniaga makanan yang menggunakan paku, dawai kokot atau bahan seumpamanya yang berbahaya pada pembungkusan makanan boleh didakwa di mahkamah dan jika sabit kesalahan, boleh dijatuhi hukuman denda tidak melebihi RM10,000 atau penjara tidak melebihi dua (2) tahun atau kedua-duanya.

Beliau berkata mengikut Seksyen 13 Akta Makanan 1983, sesiapa yang menyedia atau menjual apa-apa makanan yang di dalamnya mengandungi bahan yang memudaratkan kesihatan adalah melakukan kesalahan dan jika sabit kesalahan, boleh dijatuhi hukuman denda tidak melebihi RM100,000 atau penjara tidak melebihi sepuluh tahun atau kedua-duanya.

“Penyedia dan peniaga makanan juga diingatkan bahawa terdapat pelbagai kaedah lain yang lebih selamat untuk membungkus makanan. Penggunaan paku, dawai kokot atau bahan lain yang berbahaya pada pembungkusan makanan tidak sepatutnya berlaku kerana sekian lama ini, sudah terdapat pelbagai kaedah pembungkusan makanan yang terbukti selamat dan berkesan membungkus makanan dengan baik.

“KKM mengambil maklum mengenai isu penggunaan paku bagi membungkus makanan yang telah tular di media sosial baru-baru ini, serta pandangan pelbagai pihak yang khuatir akan bahaya trend kaedah pembungkusan makanan yang tidak selamat ini.

“Di bawah Peraturan 37(2), Peraturan-Peraturan Makanan 1985 menyatakan bahawa tiada seorang pun boleh menyimpan, membawa, menyebarkan atau menggunakan apa-apa bahan asing, beracun, berbahaya atau merosakkan yang terkandung pada mana-mana makanan hingga boleh mendedahkan makanan yang hendak dijual kepada risiko pencemaran oleh bahan-bahan tersebut.

“Selain itu, di bawah Peraturan 36, Peraturan-Peraturan Kebersihan Makanan 2009 menyatakan pengendali makanan perlu memastikan pembungkusan makanan adalah bebas daripada apa-apa pencemaran termasuk bahan seperti paku yang boleh memudaratkan pelanggan atau pengguna,” katanya dalam kenyataan hari ini.

Dr Noor Hisham juga memaklumkan hasil pemantauan KKM melalui Bahagian Keselamatan dan Kualiti Makanan (BKKM) pada 2019 hingga 2021, sebanyak 19 atau 3.5 peratus daripada 546 sampel makanan yang dianalisis, didapati telah tercemar dengan bahan fizikal seperti batu, plastik, pasir, rambut, serangga dan cacing.

“Tindakan penguatkuasaan di bawah Akta Makanan 1983 dan peraturan-peraturan di bawahnya telah diambil terhadap pengusaha atau peniaga terlibat. Manakala 45,361 premis makanan telah diperiksa di seluruh negara pada 2021. Dari jumlah tersebut, sebanyak 697 atau 1.5 peratus premis makanan telah ditutup akibat dari pelbagai kesalahan,” katanya.

Sehubungan itu, beliau meminta peniaga makanan agar tidak menggunakan bahan seperti paku, dawai kokot dan seumpamanya pada pembungkusan makanan kerana ianya boleh menyebabkan kecederaan yang serius sekiranya bahan tersebut termasuk dalam makanan dan ditelan pengguna.

“Pada masa yang sama, orang ramai terutama ibu bapa dinasihatkan untuk memeriksa terlebih dahulu makanan yang diberikan kepada anak-anak sebelum dimakan,” katanya.


97.4 peratus populasi dewasa lengkap vaksinasi

Seramai 22,805,239 individu atau 97.4 peratus daripada populasi dewasa di Malaysia telah lengkap menerima suntikan vaksin Covid-19 setakat 11.59 malam tadi.

Berdasarkan data Kementerian Kesihatan menerusi laman CovidNOW, sejumlah 98.7 peratus atau 23,114,489 individu dewasa di negara ini telah menerima sekurang-kurangnya satu dos vaksin, menurut laporan Bernama.

Pada masa sama, 86.8 peratus atau 2,732,273 individu populasi remaja berumur 12 hingga 17 tahun telah melengkapkan vaksinasi mereka dan 90 peratus telah menerima sekurang-kurangnya satu dos suntikan vaksin.

Sementara itu, sebanyak 172,511 dos suntikan harian diberikan membabitkan 162,147 dos penggalak, 4,414 suntikan pertama dan 5,950 suntikan lengkap semalam.

Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 55,563,359 dengan 4,274,115 daripadanya adalah dos penggalak.